Ўзбекистон Республикаси қуролли кучлари ташкил этилганининг 27 йиллиги ва ватан ҳимоячилари куни муносабати билан байрам табриги\nҲурматли аскар ва сержантлар, офицер ва генераллар, Қуролли Кучларимизнинг муҳтарам фахрийлари!\nСизларни, сизларнинг тимсолингизда бутун халқимизни Ўзбекистон Республикаси Қуролли Кучлари ташкил этилганининг 27 йиллиги ва Ватан ҳимоячилари куни билан чин қалбимдан самимий муборакбод этаман.\nУшбу қутлуғ айёмда ўз ҳаётини Ватан ҳимоясидек улуғ ишга бағишлаган сиз, азму шижоатли ҳарбийларимизни шарафлаб, халқимиз, мамлакатимиз тинчлиги ва хавфсизлиги йўлидаги хизматларингиз учун барчангизга чуқур миннатдорлик билдираман.\nМутафаккир шоир Алишер Навоий бобомиз айтганларидек, бу дунёда эр йигитнинг энг буюк, эзгу ва муқаддас вазифаси, аввало, ўз оиласи, Ватани ва халқини муносиб ҳимоя қилишдан иборатдир.\nБиз сизлар билан – ана шундай ғоят масъулиятли ва олижаноб вазифани шараф билан адо этиб келаётган мард ва жасур, эл-юртга садоқатли ўғлонларимиз билан ҳақли равишда фахрланамиз.\nАйнан сизларнинг ерда ва кўкда, сувда ва қуруқликда олиб бораётган мардона хизматларингиз туфайли осмонимиз мусаффо, болаларимиз, мўътабар оналаримиз, кексаларимиз хотиржам яшамоқда, юртимиз обод, халқимиз ҳаёти фаровон бўлмоқда.\nФурсатдан фойдаланиб, ўз фарзандларини – Қуролли Кучларимизнинг аскар ва офицерларини Алпомишдек ботир, чинакам ватанпарвар инсонлар этиб тарбиялаган барча ота-оналарга, ҳарбийларимиз билан ҳаёт қувончи ва ташвишларини доимо баҳам кўриб келаётган уларнинг рафиқалари ва оила аъзоларига катта раҳмат айтишни ўзимнинг бурчим, деб биламан.\nМана шу байрам кунларида барчамиз Ватан, халқ ва армия бири-бирига нақадар яқин ва муштарак эканини ҳар қачонгидан ҳам теран ҳис этмоқдамиз.\nБу борада армия ва халқ бирлигини таъминлашга қаратилган мутлақо янги тузилма – ҳарбий-маъмурий секторлар барча ҳудудларда самарали фаолият юритаётгани ғоят муҳим аҳамиятга эга бўлмоқда.\nАна шундай ислоҳотлар туфайли «Армия ва халқ – бир тану бир жон!» деган олижаноб ғоя ва амалий ҳаракат барча бўғиндаги ҳокимият ва бошқарув идоралари, маҳалла, ёшлар, хотин-қизлар, нуронийлар ташкилотлари, таълим-тарбия муассасалари фаолиятини, кенг жамоатчилик ҳаётини қамраб олмоқда. Бу эса Ватан ҳимояси чиндан ҳам барчамизнинг нафақат вазифамиз, балки шарафли бурчимизга айланиб бораётганидан яққол далолат беради.\nДунё миқёсида халқаро терроризм, экстремизм каби хавф-хатарлар, миллий ва глобал хавфсизликка қарши таҳдидлар тобора ортиб бораётган ҳозирги мураккаб даврда Қуролли Кучларимизнинг жанговар салоҳиятини юксалтириш, унинг моддий-техник базасини мустаҳкамлаш, замонавий қурол-яроғ ва аслаҳалар билан таъминлаш, ҳарбий хизматчиларнинг жисмоний, маънавий-интеллектуал тайёргарлигини ошириш, ижтимоий ҳимоясини кучайтириш энг устувор вазифамиз бўлиб қолмоқда.\nДавлатимизнинг ҳарбий-сиёсий масалалар бўйича қатъий позициясини ифода этадиган янги Мудофаа доктринаси ишлаб чиқилди. Амалга оширилаётган туб ислоҳотлар натижасида миллий армиямиз тезкор ва ихчам, ҳар қандай таҳдидларга муносиб зарба беришга қодир бўлган жанговар кучга айланиб бормоқда.\nБарчамиз яхши англаймиз: бу борада ҳар бир ҳарбий хизматчининг профессионал билим ва малакаси, ақлий салоҳияти, руҳий тайёргарлигини ошириш, уларда ватанпарварлик фазилатларини камол топтириш ўта муҳим аҳамиятга эгадир.\nБиз давлатимиз мудофаа қудратини ҳар томонлама ошириш, етук ва малакали ҳарбий кадрларни тайёрлашга, Ватан ҳимоячилари, уларнинг оилалари учун муносиб ҳаёт шароитларини яратишга бундан кейин ҳам алоҳида эътибор қаратамиз. Масалан, 2019 йилнинг ўзида ҳарбий хизматчилар учун имтиёзли кредитлар асосида 116 та кўп қаватли уй фойдаланишга топширилади. Ҳарбий хизматчиларнинг 700 дан зиёд фарзандлари олий таълим муассасаларига давлат гранти асосида ўқишга қабул қилинади. Шунингдек, ҳарбий шаҳарчаларни обод қилиш, уларнинг ҳудудида замонавий инфратузилмалар барпо этиш бўйича олиб борилаётган кенг кўламли ишлар изчил давом эттирилади.\nХалқимизнинг «Билаги зўр бирни енгади, билими зўр – мингни» деган мақолида чуқур маъно бор. Шу нуқтаи назардан, Қуролли Кучларимизни модернизация қилиш, хусусан, ҳарбий таълим соҳасига замонавий билим, илғор хорижий тажрибалар, ахборот-коммуникация технологияларини кенг жорий этиш бўйича бошлаган ишларимизни янги босқичга кўтаришимиз зарур.\nАйни вақтда шахсий таркиб ўртасида миллий ўзликни англаш ва жанговар руҳни, ватанпарварлик тарбиясини кучайтириш, ҳарбий хизматчиларнинг интеллектуал салоҳиятини юксалтириш ҳам доимо эътиборимиз марказида бўлиши лозим. Шу мақсадда ёш аскар ва курсантлар учун ҳарбий қасамёд қабул қилишдан аввал «Ўзбекистон тарихи» фани ва «Темур тузуклари» китоби бўйича синов ўтказиш тартибини йўлга қўйиш мақсадга мувофиқдир.\nХалқимиз, айниқса, ёшлар ўртасида ҳарбий-ватанпарварлик тарбиясини кучайтириш, ушбу соҳадаги қадрият ва анъаналаримизни тарғиб этиш, аскар ва офицерларимизнинг замон қаҳрамонлари сифатидаги қиёфасини бадиий асарлар, спектакль ва фильмлар орқали кенг ёритиб бериш алоҳида аҳамиятга эга. Бу борада таниқли олимлар, адиб ва шоирларимиз, ижодкор зиёлилар, маданият намояндалари янада самарали фаолият олиб борадилар, деб ишонч билдираман.\nМард ва жасур Ватан ҳимоячилари!\nСизларни ота-оналарингиз, оилаларингиз, бутун халқимиз билан биргаликда кенг нишонлаётган бугунги шону шараф айёми – Ватан ҳимоячилари куни билан яна бир бор табриклар эканман, сизларга сиҳат-саломатлик, оилавий бахт, олижаноб ва масъулиятли фаолиятингизда улкан ютуқлар тилайман.\nБарчангизга эл-юртимизнинг юксак меҳри ва ишончи доимо ёр бўлсин!\nЎзбекистон Республикаси Президенти,\nҚуролли Кучлар Олий Бош Қўмондони.


ХЎЖАЛИКЛАРДА МОЛЛАРГА КАНА ТУШУШИНИ ОЛДИНИ ОЛИШ – Tadbirkor-Fermer\nХЎЖАЛИКЛАРДА МОЛЛАРГА КАНА ТУШУШИНИ ОЛДИНИ ОЛИШ\nТейлиреоз касалликларини юқтирувчи каналар канна бўлмаган хўжаликлардаги молларга бу зараркунанда бошқа раёндан келтирилган молдан ўтиши мумкин. Бунда канна босган молгина касалланиб, қолмай балки у билан бир жойда боқилаётган жайдари моллар хам огърийди.\nШунинг учун согълом хўжаликларга канна босган молларни келтириш қатъий тақиқланади. Бошқа хўжаликлардан мол олиш зарур олиш бўлганида, мол келирилиши биланоқ уларни канага қарши дорилаш лозим.\nТейлиреоз касалликлари учраб турадиган хўжаликлардан келтирилган моллар 15 кунгача карантин қилинади. Сўнгра яхшилаб текшириб канага қарши икки марта дориланади. Шундан кейингина бундай моллар хўжалик подасига қўшилади.\nМолларни приоплазмидоз касаллигини тарқатувчи зараркунандалардан сақлаш учун кана тарқалган хўжаликлардан мол келтириш чекланган бўлиши керак.\nТейлиреоз билан касалланган моллар узоқ вақт касалликни юқтириш мумкин, бу хусусият тейлиреоз касаллигига таълуқли, чунки, тейлиреоз касаллигининг қўзгъатувчиси тейлериа мол организмида узоқ йил сақланади.\nТейлиреоз ва франсаилиз касалликларининг қўзгъатувчилари эса кўпи билан бир йилгача сақланади. Шунинг учун касалликка мойил молларни жайдари моллардан алоҳида боқиш ва уларни доимо дорилаб туриш лозим\nКейинги вақтларда беринил препаратининг пироплазмоз касаллигига қарши юқимли пиропиазмидийлардан тозалаш чусусияти аниқланди. Шунинг учун моллар баранил ёки азидин припарати билан қўшича равишта дориланиши керак. Айрим хўжаликларда ҳатто раёнларда ҳам юқортда курсатилган тадбирлар натижасида тейлириоз, пироплазмоз, франсиллез касалликлари камайяпти.\n«Сиперметрин» перепаратининг акарасид таъсирини ўрганиш\nЖомбой тумани ветеренария бўлимининг маълумотлари шуни кўрсатаяптики, фермер хўжаликларидаги қорамоллар каналарга қарши Неосидол, Силибуш ёки Креолин перепаратларининг эримтмалари билан чўмилтирилар экан. Аммо бу перепаратларни ўз вақтида олишга маблагъ бўлмаганлииги сабабли, молларни чўмилтириш 35-40 кунга бир маротабага тўгъри келган, бу эса молларни каналардан сақлашга имкон бермаган ва кўп моллар касалланишига йўл қўйилган. Бундан ташқари бу перепаратларнинг нархи хам анча қиммат эди. Касал моллар Беренил ёки Азидин перепаратлари билан даволанганлар, шундай бўлса ҳам касаллик ўтказиб юборилдиб, даволанганлиги учун самарадорлиги паст бўлган, оқибатда касал молнинг ориқлаб кетиши ва мажбуран сўйилиши кўп бўлган, ўлим хам бўлиб турган.\nТуманг бош ветврачининг таъкидлашича хама хўжаликлар қорамоллари орасида қон паразитор касалликлари орасида қон паразит касалликлари кенг тарқалган, чунки хўжаликларда ем-хашак учун ажратилган ер майдонлари оз бўлиб, озуқ етишмаслиги оқибатида хайвонларни нафақат иссиқ кунлари, балки қиш ойларида хам мол далага (пахта далаларига), канал-зовур атрофларига, ёзда гъалладан бўшаган майдонларга ҳайдаб боқилади., бу эса яйлов каналларининг узлуксиз мол билан богъланиншига олиб келади.\nТуман бош ветврачи билан маслаҳатлашиб, «Жомбой» ширкат хўжалигида қорамолларни каналларни хужумдан сақлаш ва бунинг оқибатида келиб чиқадиган қон паразитар касалликлариниолдини олиш мақсадида Навоий химзаводжида ишлаб чиқарилган «Сиперметрин» перепаратини ишлатиб кўришни ва маъқул бўлса бошқа хўжаликларда хам ишлатишни режалаштирардик, чунки бу перепарат Неосидолга нисбатан беш баробар арзон эди. Бундан ташқари ҳамма вақт ҳам топилаверади.\nСиперметрин-тўқ қизил (қўнгъир) рангли суюқлик бўлиб, спесифик ҳидга эга, сувда эритилганда сут рангли суюқликка айланади. Перепаратнинг 1 мл бир литр сувда эритилиб, молларни чўмилтириш учун ишлатилади. Бу перепаратларнинг ҳашоратларга ва каналарга таъсир кучи Ўз ВИТИ лабаратория мудири, ветеренария фанлари доктори Хаитов В.Р. томонидан ўрганилган бўлиб, гўшт ва сут маҳсулотларига таъсир қилмайди. (согъишдан олдин сигир елинлари иссиқ сувда ювилади)\nБу эритмадан ёш молларга 1-1,5 литр, ката молларга эса 2-3 литр сарфланади. Молларни чўмилтиришда 10 литр хажмга эга бўлган гидропултдан фойдаландик.\nМолларни иссиқ кунлари эрталаб, яйловга ҳайдашданолдин ёки кундузги дам олишдан кейин чўмилтирдик.\nМолларни чўмилтирганда сепермитрин перепаратининг каналардан ташкари чивинлар, пашшалар ва битлар ҳам ўлади. Чўмилтирилган молларни сўйишга беш кун ўтгач руҳсат берилади, сигирларнинг сутлари эса шу куннинг ўзида ишлатилиши мумкин (чегараланмайди).\nКерак бўлган Сеперметрин концентранти қуйидаги формула билан аниқланади:\nМаълумот кўчирилса манба: http://tadbirkor-fermer.uz деб ёзилсин.


«Қишлоқ хўжалиги Марказий Осиё иқтисодиёти учун устувор аҳамиятга эга» – Газета.uz\n3 июн 2020, 13:29 Коронавирус Иқтисодиёт\nКоронавирус пандемияси даврида қишлоқ хўжалиги соҳаси Марказий Осиё мамлакатларининг иқтисодиётини барқарорлаштириш ва асосий ўсиш омили бўлиши мумкин, дея таъкидланди Жаҳон банкининг минтақа ОАВлари ва эксперт гуруҳлари учун ўтказган онлайн-брифингида. Бу ҳақда ЖБнинг Ўзбекистондаги ваколатхонаси «Газета.uz» га маълум қилди.\nЖаҳон банкининг қишлоқ хўжалиги бўйича етакчи иқтисодчиси Сергий Зорянинг таъкидлашича, COVID-19 пандемияси глобал озиқ-овқат бозорларига сезиларли даражада таъсир кўрсатмаганига қарамай, унинг оқибатлари Марказий Осиёда озиқ-овқат хавфсизлиги, қишлоқ хўжалиги ва қишлоқ хўжалиги экспортига таҳдид солиши мумкин.\nУнинг сўзларига кўра, қисқа муддатда (1−3 ой) минтақа давлатлари муайян қийинчиликларга дуч келиши мумкин. Масалан, озиқ-овқатнинг айрим турларига нархларнинг ошиши ва кам даромад туфайли аҳолининг эҳтиёжманд гуруҳларининг харажат имкониятлари чекланиши мумкин. Шу билан бирга, хом-ашё (уруғлар ва ўғитлар) занжиридаги узилишлар қишлоқ хўжалиги ишларининг кечикишига олиб келади ва келажакда турли экинларнинг ҳосилига салбий таъсир кўрсатиши прогноз қилинмоқда.\n«Ўрта муддатли истиқболда (6 ойгача) иқтисодий пасайиш, меҳнат муҳожирлари пул ўтказмаларининг камайиши ва минтақа мамлакатларида миллий валюталарнинг қадрсизланиши натижасида ички озиқ-овқат истеъмолининг камайиши кутилмоқда. Бундан ташқари, иқтисодий инқироз туфайли аҳолисининг харид қобилияти пасайган Россияда (минтақа иқтисодиётининг асосий савдо бозори) Марказий Осиёдан келадиган мева ва сабзавотларга талабнинг пасайишини кутса бўлади. Карантин чекловлари жорий этилганлиги сабабли фаолияти зарар кўрган маҳаллий қишлоқ хўжалиги ишлаб чиқарувчиларининг кредитларни тўлашда қийинчиликлар юзага келади», — дейди Сергий Зоря.\nПандемия шароитларида Марказий Осиё давлатлари озиқ-овқат хавфсизлигини таъминлаш ва қишлоқ хўжалигини қўллаб-қувватлаш учун тезкор чораларни кўришди. Жумладан, ҳукуматлар давлат озиқ-овқат захираларидан фойдаланишди, маҳсулотлар нархи устидан назорат ўрнатишди, уларнинг нархини пасайтириш учун экспорт чекловлари олиб ташланди ва импорт маҳсулотларига бўлган тарифлар пасайтирилди. Бундан ташқари, қишлоқ хўжалиги маҳсулотларини ташиш ва соҳа ишчиларининг ҳаракатланиши бўйича чекловларни олиб ташлашди, фермер ва агро-тадбиркорларнинг фаолиятини қўллаб-қувватлаш учун уларга кредитларни тўлаш бўйича ва бошқа имтиёзлар берилди.\n«2020 йилда қишлоқ хўжалиги Марказий Осиё давлатлари иқтисодий ўсишининг асосий омилларидан бири бўлиши мумкин. Бундан ташқари, бошқа соҳаларга қараганда, қишлоқ хўжалиги кўпроқ одамларни иш билан таъминлаши мумкин», — дея таъкидлади Сергий Зоря.\nЭкспертнинг фикрига кўра, пандемиядан кейин давлатлар Марказий Осиёдаги қишлоқ ҳўжалиги савдосини тиклашга, санитария ва фитосанитария хавфсизлиги бўйича минтақавий ҳамкорликни кучайтириш, давлат озиқ-овқат заҳираларини бошқариш ҳамда ветеринария хизматларига инвестицияларни кўпайтириш ва агромаҳсулотлар соҳасини рақамлаштиришга ўз эътиборларини қаратишлари керак.\nҲозирда Жаҳон банки томонидан Марказий Осиё давлатларида қишлоқ хўжалигини ривожлантириш учун 1,6 млрд долларлик лойиҳалар амалга оширилмоқда. Улар қишлоқ хўжалиги соҳасини ислоҳ қилиш, янги иш ўринларини яратиш ва экспорт салоҳиятини оширишга қаратилган, дея таъкидлаган ЖБнинг Марказий Осиё минтақаси бўйича директори Лилия Бурунчук.\nСергий Зорянинг маълум қилишича, охирги икки ой ичида ЖБ томонидан Қозоғистон, Қирғизистон, Тожикистон ва Ўзбекистон давлатларига тезкор молиялаштириш доирасида 370 млн АҚШ доллари тақдим этилди. Бу маблағлар миллий соғлиқни сақлаш тизимини мустаҳкамлаш, иқтисодиётни қўллаб-қувватлаш ва эҳтиёжманд аҳоли қатламларига кўмак бериш учун йўналтирилди. Жаҳон банки минтақадаги давлатлар ҳукумати билан бирга ресурсларни қайта тақсимлаш учун молиялаштирилаётган лойиҳаларни ўрганиш ва вазиятни баҳолаш амалга оширмоқда. Жаҳон банки минтақа давлатларининг иқтисодиётини тиклаш учун қўшимча молиялаштириш жалб қилишни режалаштирмоқда.\nСергия Зорянинг таъкидлашича, ушбу чоралар коронавирус пандемиясининг Марказий Осиё мамлакатлари озиқ-овқат хавфсизлиги ва қишлоқ хўжалигига салбий оқибатларини юмшатиш имконини берди. Қишлоқ хўжалиги соҳасининг ҳар бир мамлакат ялпи ички маҳсулотидаги улуши фарқ қилади: Қозоғистонда — 4,4%, Қирғизистонда — 11,6%, Тожикистонда — 19,2%, Туркманистонда — 20% ва Ўзбекистон — 28,8%.\n14.08 Хорижда ишга жойлаштирганлик учун хизмат ҳақини иш берувчи тўлайдиган бўлди\n14.08 Дам олиш кунлари Ўзбекистон ҳудуди қуруқ ва мўътадил иссиқ ҳаво оқими таъсирида бўлади\nИсроил ва БАА муносабатларни яхшилашга келишиб олишди


Ўрда боғида катта ҳашар » Жиззах ҳақиқати газетаси расмий сайти\nЖиззах ҳақиқати газетаси » Янгиликлар » Ўрда боғида катта ҳашар\nАйни пайтда боғни қайта қуриш лойиҳаси ишлаб чиқилиб, уни амалга ошириш давом этмоқда. Лойиҳага кўра 37,5 гектардан иборат боғ майдонида унинг тарихий иншоотларига, экологиясига зарар етказмаган ҳолда қурилиш-таъмирлаш, ободонлаштириш ишлари амалга оширилади.\nБоғ реконструкцияси учун вилоят ҳокимияти томонидан 10 миллиард сўм маблағ ажратилди. Боғнинг тўртта кириш дарвозаси қайтадан қурилиб, гўзал йўлаклар барпо этилмоқда.\nБоғнинг қайта қурилиши нафақат ободонлаштиришда, балки халқимизнинг тарихий қадриятларини тиклашда ҳам муҳим аҳамият касб этади. Бу ҳудуд Жиззах шаҳрининг қадим тарихи, халқимизнинг миллий озодлик ҳаракатлари, ўтган асрнинг бошида бўлиб ўтган Жиззах қўзғалони билан бевосита боғлиқ маскан.\n— Боғни янгидан қуришда Президентимизнинг ёшларга оид бешта муҳим ташаббуси бўйича лойиҳаларни амалга оширишга алоҳида аҳамият берилмоқда, — дейди Жиззах шаҳар ҳокимининг ўринбосари Суюн Силлиев. — Шунинг учун боғда тарихий ватанпарварликни акс эттирувчи воситалар, спорт майдончалари, кутубхоналар, интернет кафелар, маънавий-маърифий масканлар барпо этилмоқда. Ўрда боғи йирик дам олиш масканларидан бири бўлиши билан бирга ёшларни ватанимиз тарихига бўлган ҳурматини ошириш, уларни ватанпарварлик руҳида тарбиялашга хизмат қиладиган масканга ҳам айланади.\nШу мақсадда боғнинг асосий дарвозасидан киришда болалар учун иккита замонавий аттракцион, ёшлар коворкинг маркази барпо этилди. Боғда иккита кутубхона, жумладан, битта мутолаа маркази бўлади. Боғда болалар ва ёшларнинг спорт билан шуғулланишлари учун шароит яратишга эътибор қаратилиб, 2 та сунъий қопламали спорт майдони, 2 та сув ҳавзаси, умумий узунлиги 30 километрдан зиёд бўлган айланма велоспорт йўлаги, картинг йўли, машқ қуролида мерганликни ўрганиш маскани барпо этилмоқда.\nБоғдаги тарихий иншоотларни, экологик хилма-хилликни сақлаб қолишга эътибор қаратилмоқда. Қурилиш-таъмирлаш ишларини бошлаш олдидан тарихий аҳамиятга эга иншоотлар ва табиий хилма-хилликка зарар етказмаслик мақсадида 24 турдаги 1 минг 800 та дарахтнинг, "Бобо якка" тарихий обидасининг муҳофазаси таъминланди.\nАсосий иншоотлар ишбилармонлар томонидан қурилмоқда. Боғ дирекцияси томонидан спорт ва хизмат кўрсатиш иншоотлари барпо этиш учун майдонлар тадбиркорларга ҳудуддаги экологик, тарихий объектларга зарар етказмай фаолият кўрсатиш шарти билан ижарага берилаяпти.\n19 август куни умумхалқ ҳашарида қатнашаётганларнинг эзгу ишларига ривож тилаб, тиловат қилиниб, дошқозонларда ош дамланди. Вилоятимиз раҳбари шахсан ўзи бош-қош бўлган ҳашар кун сайин кенг қулоч ёзиб, боғ таниб бўлмас даражада ўзгариб, гўзал қиёфа касб этаяпти.\nҲозиргача режалаштирилган ишларнинг ярмидан зиёди бажарилди. Боғни реконструкция қилиш ишларини Мустақиллик байрамигача тўлиқ битказиш мўлжалланган.


Қўқон механика заводи комбайнлар учун эхтиёт қисмлари ишлаб чиқаради\nҚўқон шаҳар ҳокими Маруфжон Усмонов Қўқон Механика заводида янги турдаги маҳсулотлар ишлаб чиқариш бўйича амалга оширилаётган ишлар билан танишди. Шаҳар ҳокими импорт ўрнини босувчи қишлоқ хўжалиги машинасозлиги учун янги турдаги маҳсулотлар ишлаб чиқарилишини жадаллаштириш, янги ишлаб чиқариш цехлари қурилишини якунлаш юзасидан кўрсатмалар берди.\nҚўқон Механика заводида “Узагромашсервис” акциядорлик жамияти билан ҳамкорликда мамлакатимиз қишлоқ хўжалигида кенг фойдаланилаётган “Кейс” каби комбайнлар учун эхтиёт қисмлари ишлаб чиқарилиши режалаштирилган.\nБугунга қадар 50 та намунавий деталлар тайёрланган, 80 деталь бўйича лойҳалаш ишлари якунланган, ҳамкорлик битими асосида жами 150 дан ортиқ деталлар ишлаб чиқарилиши режалаштирилган. Биринчи маҳсулотлар шу йилнинг май ойига қадар ишлаб чиқарила бошлайди.


ЕЧЛ финали вақтида «Ювентус» футболчилари ўртасида можаро бўлганми?\nJuly 16, 2017, 8:46 p.m. 6581\nИталияда «Ювентус»нинг асосий ҳимоячиларидан бири Леонардо Бонуччи Туринни тарк этиб, «Милан» сафига қўшилгани сабаблари муҳокама қилинмоқда.\nLa Stampa нашри Европа чемпионлар лигаси финалида рўй берган воқеа ҳақида инсайдерлик хабарини тарқатди. Унга кўра, финал учрашуви танаффуси вақтида «Ювентус» кийим алмаштириш хонасида можаро рўй берган.\nХабарда айтилишича, биринчи бўлимдан кейин (1:1) танаффус вақтида Дани Алвес жамоадоши Пауло Дибаладан ғазабланган, уни жон куйдириб ўйнамаётганликда, босим ўтказмасликда ва сариқ карточкадан сўнг ўйинни ташлаб қўйганликда айблаган.\nШу вақтда хонага жамоа бош мураббийи Массимилиано Аллегри кириб келиб, Дибалани ҳимоя қилган ва Алвесдан ўзини босиб олишни сўраган.\nЛеонардо Бонуччи эса Алвеснинг фикрига қўшилган. Дибала кулимсираб, ўзини эътирозларга бепарво тутади. Бонуччи бундан ғазабланиб, Дибаланинг томоғидан ушлайди ва уни бурчак итариб юборади.\nШунда ўртага Андреа Барзальи тушиб, Алвес ҳамда Бонуччидан тинчланишни сўрайди.\nБонуччи эса Барзальининг ўзини ҳам айблашга тушади, унга бу жамоадоши биринчи бўлимда Марселони бир неча марта ўтказиб юборгани ёқмаганди.\nЎз навбатида Барзальи ҳам жим турмайди ва биринчи гол Бонуччининг хатосидан келиб чиққанини унинг юзига солади ва футболчилар муштлашиб кетишига бир бахя қолади. Аллегри бир амаллаб муштлашувнинг олдини олади.\n«Бу жамоа билан бошқа ўйнамайман. Энди менсиз давом этади». Бу Бонуччининг иккинчи бўлимга чиқиш олдидаги фикрлари эди. «Ювентус» кейин ҳеч нарса қила олмади ва «Реал» рақиб дарвозасини 3 марта ишғол қилиб, турнир ғолибига айланди.\nБу ҳодисада яна бир вазият бўлган. Унга кўра, ўйиндан олдин Аллегри Алвесдан ЕЧЛнинг бир неча бор ғолиби сифатида иштиёқ уйғотувчи нутқ сўзлашни сўраган. Бразилиялик футболчи сўзини бошлаганида Дибала уни тингламай, телефонини ўйнаб, мусиқа тинглаб ўтган. Бразилиялик футболчи бунинг учун уни қаттиқ жазолаган: телефонини тортиб олиб, деворга отиб синдирган.\nЯкунда туринликлар жамоаси икки футболчисидан қутулишга тўғри келган. Аввалроқ 35 ёшли Алвес эркин агент мақомида Парижга йўл олганди.\nБонуччининг трансферидан эса туринликлар 40 миллион еврога яқин маблағ ишлаб олишди.\nНаингголлан қаттиқ ранжиди ва кескин қарор қабул қилди\nИспания мундиал учун якуний таркибни эълон қилди. «Челси» юлдузлари турнирда томошабин бўлишади\nАллегри «Ювентус»да қолади\nБельгия ЖЧ-2018 учун кенгайтирилган таркибни эълон қилди. Наинголан мундиалга бормайди\nБуффон «ПСЖ»нинг таклифига рози бўлган\nФеллайни «Милан» футболчисига айланиш арафасида\nИкарди якуний қарорини маълум қилди\nМундиални кутиб. Таништирув: Коста-Рика\n20 Май 2064\n20 Май 6611\n19 Май 9766\n18 Май 2952\n15 Май 29332\n16 Май 26533\n17 Май 22034\n20 Май 20389\n17 Май 18970


Археолог яратган боғ – Сурхон тонги\nБош саҳифа / Жамият / Археолог яратган боғ\nИюн 5, 2019\tЖамият Изоҳ қолдириш 619 Кўрилди\nТермиз археология музейи катта илмий ходими, ТерДУ тарих факультети ўқитувчиси Тўхташ Аннаевни кўпчилик воҳамиз тарихини яхши билувчи олим сифатида танийди, ҳурмат қилади. Термиз ва унинг атрофидаги ёдгорлигу обидаларда қазишма ишларини олиб боришда фаол қатнашган археолог — мутахассис Тўхташ Аннаев боғ яратиш бўйича ҳам анча тажрибали.\nУ киши “Солиобод” маҳалласи ҳудудида яшаганда, томорқасига ҳар хил мевали дарахтлар парваришлар, уларни пайванд қилар, бозорга биринчилар қатори сархил мевалар чиқариб сотарди.\nАрхеолог олим ва боғбон томорқасининг пастки қисми — Сурхондарёнинг ўзанида фойдаланилмай ётган жойларга йиллар давомида гўнг ва ҳар хил чириндилар солиб, унумдор заминга айлантирган ва бу жойда мевали дарахтлар кўчатини тайёрларди. Унинг пайванди ўрик, хурмо, шафтоли, қароли ва бошқа турдаги кўчатларини томорқаларига элтиб, экканлар барака топганидан Аннаевни фақат олқишлардилар.\nАрхеолог — боғбон уч йилдирки, “Сабзипоя” маҳалласига кўчиб ўтиб, яшамоқда. Маҳалла марказидаги Талли тоғора тепалиги атрофини ободонлаштириш ва мевали боққа айлантириш ташаббуси билан чиқди. Раҳбарлар уни қўллаб-қувватлашди, қишлоқдошлар эса Тўхташ аканинг меҳнаткашлигига ишонишди.\nШуни алоҳида таъкидлаш керакки,“Сабзипоя” маҳалласига кўчиб борган аҳолининг кўпчилиги уч йил орасида уй қуриш, иморат тиклаш билан андармон бўлиб, айримлари ҳали ҳовлисида бир туп ҳам дарахт кўкартира олгани йўқ. Меҳнаткаш боғбон ва археолог-олим Тўхташ Аннаев эса ҳам эл қатори уй қурди, ҳам Талли тоғора тепалиги атрофидаги заминга 2 минг тупдан кўпроқ 10 турдаги мевали дарахт кўчатларини экиб, яшнатиб қўйибди. Кўчатларнинг асосий қисмига пайванд солингани учун 30 фоизи бу йил нишона ҳосил бермоқда. Яқин келажакда одамлар: “Тўхташ Аннаев яратган боғдан мева тергани борамиз” десалар, шубҳасиз, бунга ишонаверинг!\nОлдинги Элдан кам бўлмайсиз\nКейинги Томорқачиларнинг кўмакчиси


Ҳижобсиз аёлнинг намози қабул бўладими?\nBy Муҳаммад Ҳабибуллоҳ on 11/25/2016 12 НАМОЗ 25 ЛИБОС ВА ЗИЙНАТ ФАТВОЛАР\nАссалому алайкум. Мен беш вақт намоз ўқийман, лекин ҳижобда эмасман. Аммо аврат жойларимни ҳамиша ёпиб юраман. Ҳижобга кирмай намоз ўқисам, намозим қабул бўладими?\nВа алайкум ассалом ва роҳматуллоҳи ва барокатуҳ! Бисмиллаҳ, Аллоҳ таолога ҳамду санолар, Пайғамбаримиз Муҳаммад Мустафога салавоту саломлар бўлсин! Аввало, ҳижоб ҳақида бироз маълумот бериб ўтмоқчимиз. Саволда “ҳижобда эмасман, аммо аврат жойларимни ҳамиша беркитиб юраман”, дебсиз. Бу билан шариатда аврат деб белгиланган жойларни ёпиб юришни назарда тутган бўлсангиз, шунинг ўзи ҳижоб саналади. Зеро, шариатимизда ҳижоб номли муайян бир либос йўқ. “Ҳижоб” сўзининг асл мазмун-моҳияти “тўсиш” ва “беркитиш” дегани. Шунга биноан, аёл киши муайян бир либос киймасада, аврат саналган барча ерини шариатга мувофиқ равишда беркитиб юрса, у ҳижобли деб эътиборга олинади. Ҳижоб борасида янада тўлиқроқ маълумот олиш учун саҳифамиздаги “Ҳижобнинг шартлари” номли мақоламизни ўқишингизни тавсия қиламиз.\nАгар саволдан авратини тўлиқ беркитмайдиган, фақат намоз асносида авратларини беркитадиган аёл назарда тутилган бўлса, унда жавоб қуйидагича бўлади: аёлнинг ҳижоб киймаслиги унинг бошқа амаллари қабул бўлиш ёки бўлмаслигига таъсир қилмайди. Бошқача қилиб айтганда, агар намоз тўла-тўкис адо этилса, аёлнинг намоздан бошқа вақт ҳижоб киймаслиги бу намознинг қабул бўлишига монелик қилмайди. Бироқ бу аёл бегоналар олдида авратини беркитмаслиги билан қаттиқ гуноҳкор бўлади. Чунки Аллоҳ таоло аёл кишига авратини бегоналардан беркитиб юришни фарз қилиб, шундай дейди: “Мўъминалар зийнатларини кўрсатмасинлар. Бироқ (беихтиёр) кўриниб қолганлари бундан мустасно…” (Нур: 31). Аллоҳни Раббим, исломни диним деб тан олган муслима аёл авратини бегоналарга кўрсатиши асло мумкин эмас. Чунки унинг иффати ва ҳаёси бунга йўл қўймайди. Шунингдек, авратини беркитмайдиган аёллар ҳақида Расулуллоҳ соллаллоҳу алайҳи ва саллам шундай деганлар: “Дўзах аҳлидан икки турини мен ҳали кўрмадим. Бири ўзлари билан бирга сигирнинг думига ўхшаган қамчилари бўлиб, у билан одамларни урадиганлар. Иккинчиси эркакларни ўзларига мойил қиладиган, ўзлари ҳам эркакларга мойил ярим-яланғоч аёллар. Уларнинг бошлари туянинг эгилиб турган ўркачига ўхшайди. Улар жаннатга кирмайдилар, унинг ҳидини ҳам ҳидламайдилар. Ваҳоланки, жаннат ҳиди фалон-фалон масофадан келиб туради” (Муслим (2128) ривояти). Абу Мусо Ашъарий розияллоҳу анҳу ривоят қилган бошқа бир ҳадисда эса Расули акрам соллаллоҳу алайҳи ва саллам: “Атир сепиб, одамларга ҳидини сездириш учун уларнинг олдига чиққан ҳар қандай аёл зинокордир” – деганлар (Абу Довуд(4/79), Термизий (5/106) ва Насоий (8/153) ривояти). Шундай экан, муслима опа-сингилларимиз ҳижоб борасида диққатли бўлишлари лозим, валлоҳу аълам.\nAvvalgi maqola10-дарс: “Ақидага оид савол-жавоблар” (Шайх Содиқ Самарқандий)\nKeyingi maqola 11-дарс. Фиқҳ дарслари: “Маҳсига масҳ тортиш ҳақида” (Шайх Содиқ Самарқандий)


Яна 45 та давлат фуқаролари Ўзбекистонга визасиз кириши мумкин бўлди - 06.01.2019, Sputnik Ўзбекистон\nЎзбекистон Республикасида 2019-2025 йилларда Туризмни ривожлантириш концепцияси ва чора-тадбирлар режаси тасдиқланди. 06.01.2019, Sputnik Ўзбекистон\nЎзбекистон Республикасида 2019-2025 йилларда Туризмни ривожлантириш концепцияси ва чора-тадбирлар режаси тасдиқланди.\nТОШКЕНТ, 6 янв — Sputnik. Ўзбекистонда туризмни тезкор ривожлантириш бўйича қўшимча чора-тадбирлар тўғрисидаги президент фармони қабул қилинди.\nФармон билан Ўзбекистон Республикасида 2019-2025 йилларда Туризмни ривожлантириш концепцияси ва чора-тадбирлар режаси тасдиқланди.\n· 2019 йил 1 февралдан электрон кириш визасини олувчи мамлакатлар рўйхати кенгайтирилади;\n· 2019 йил 15 мартдан 30 кун давомида амал қилинувчи электрон визалар турлари тизими ҳамда алоҳида хорижий фуқаролар гуруҳларига қўшимча визалар тоифаси жорий қилинади.\nФармонга кўра, 2019 йилнинг 1 февралидан 45 та давлат фуқаролари учун 30 кунлик муддатга визасиз режим жорий қилинади.\nҚуйида ушбу давлатлар рўйхати келтирилган:\n39. Буюк Британия


Навқирон авлоднинг ҳар томонлама етук ва баркамол бўлиб вояга етишида жисмоний тарбиянинг ўрни беқиёс. Шунинг учун ҳам мамлакатимизда ёшларнинг спорт билан мунтазам шуғулланиши учун барча шарт-шароитлар яратилмоқда. Хусусан, анъанавий тарзда умумий ўрта таълими мактаби ўқувчилари ўртасида ўтказилиб келинаётган ёшлик ва спорт байрами — “Умид ниҳоллари” мусобақалари янгидан янги истеъдодларни кашф этиб, уларнинг юксак парвозларида қанот бўлмоқда. Спортнинг 21 тури бўйича ўтказилган бу йилги баҳсларда 55 минг нафар ўғил-қиз қамраб олинганини алоҳида таъкидлаш жоиз. Беллашувларнинг вилоят босқичида 746 нафар энг муносиб ўқувчи ёшлар сараланди.\nНавоий шаҳридаги “Ёшлар” спорт мажмуасида ушбу спорт мусобақаларининг финал босқичи ғолибларини тантанали тақдирлаш маросими бўлиб ўтди.\nТадбирда Ўзбекистон Республикаси Бош вазирининг ўринбосари Қ. Акмалов иштирок этиб, вилоят ёшларини ёшлик ва спорт байрами билан муборакбод этди. Жаҳон ва қитъа чемпионлари спортсевар ёшларга ўз дил сўзларини изҳор этиб, эришган барча ютуқ ва марраларида мазкур мусобақа энг асосий пиллапоя вазифасини ўтаганини таъкидлашди.\n— Ушбу спорт беллашувларида бокс бўйича иштирок этиб, 2-даражали диплом билан тақдирландим, — дейди Кармана туманидаги 3-умумий ўрта таълим мактаби ўқувчиси Диёрбек Амонов. — Мусобақаларга пухта тайёргарлик кўрган эдим. Бироқ, конимехлик рақибимнинг тажрибаси юқорилиги боис финалда имкониятни бой бердим. Мен бундан асло хафа эмасман. Спорт биз, ёшларни дўстлаштирди, янада бирлаштирди. Ўзимнинг камчиликларимни тўғри англадим. Мақсадим, юртим шаъни учун рингга кўтарилиб, ўзбекнинг енгилмас ўғлони эканимни исботлайман.\nДўстлик байрамига айланиб кетган маросимда ғолиб жамоалар муносиб тақдирланди. Натижаларга кўра, 1-ўринни эгаллаган Навоий шаҳри ўғил-қизларига Президент совғаси — “Дамас” автомобили, кубок ва диплом тантанали равишда топширилди. 2-3-ўринларга Зарафшон шаҳри ҳамда Хатирчи тумани жамоалари сазовор бўлди.\nЁшлик ва спорт байрамида вилоят ҳокими К. Турсунов иштирок этди.


Суббота, 2022-05-21, 11:02 PM\nГлавная / Bosh sahifa » 2022 » Апрель » 15 » Ёш йигит ўзини метро поезди тагига бир қиз сабаб ташлаган\n- Ёшлар, эшитинглар! «Ла илааҳа иллаллоҳ» калимаси сиздан Аллоҳдан бошқа ҳеч кимнинг олдида тиз чўкмасликни талаб қилади\n- Менинг истеъфоимдан Ҳиндистон, Исроил ва исломофоблар роса хурсанд бўлди. Бугун мен бизнинг мустақиллигимиз учун кураш шу кундан бошланишини айтмоқчиман. Мен токи ҳукумат сайлов ўтказишга рози бўлмагунча кўчада ўз халқим билан бирга бўлмоқчиман.\n- Америкаликлар, биз сизларнинг кечиришингизга муҳтож эмасмиз. Сизлар ким бўпсизлар-ки, биз сиздан узр сўрасак?!\n- Бу 70-йиллардаги Покистон эмас. Бу ижтимоий тармоқлар бор Покистон, ҳеч ким бу ёшларни тўхтата олмайди


Жәмийетлик пикир: Қарақалпақстанлылар жәмийетте коррупция бар деп есаплайды » Informaсiyalɩq portal\nЖәмийетлик пикир: Қарақалпақстанлылар жәмийетте коррупция бар деп есаплайды\n«Жәмийелик пикир» жәмәәтшилик пикирин үйрениў орайы қәнийгелери 2017-2018-жылларға белгиленген Коррупцияға қарсы гүресиў бойынша Мәмлекет бағдарламасы атқарыўы шеңберинде пуқаралардың усы иллетке мүнәсибетин үйренди. Бул ҳаққында «Халқ сўзи» хабар бермекте.\nСораўда қатнасқанлардың айырым бөлеги – 91,5 % мәмлекет басшысының усы иллетти тамыры менен жоқ қылыў, жәмийетте коррупцияға қарсы кескин мүнәсибетти орнатыўға қаратылған басламасын қоллап-қуўатламақта.\nРеспондентлердиң ярымынан көби (56,8%) жәмийетте коррупция бар, деп есаплайды.\nБул ҳаққында Қарақалпақстан Республикасы, Ташкент, Сырдәрья ҳәм Сурхандәрья халқы көбирек белгилеген. Сораў бойынша, қала халқы аўылдағыларға қарағанда жәмийетте коррупция бар екенин көбирек атаған.\nИзертлеўде қатнасыўшылардың 76,3% пикиринше, бул иллет ҳәмме жерде де емес, ал жәмийеттиң айырым тараўларында бар. Мысалы, респондентлердиң 37,6% тәрепинен ден саўлықты сақлаў коррупция ең көп кирип барған тараў сыпатында көрсетип өтилген. Оннан кейинги орында билимлендириў тараўы тур (31,4%).\nСораўда қатнасқанлардың ҳәр төртиншиси айырым ҳуқық-қорғаў органлары коррупцияласқан, деген пикирди билдирген. Бәнтлик, социаллық тәмийнат, коммунал хызмет, банк, салық ҳәм бажыхана мекемелери, ҳәкимликлер ҳәм басқалар жумысында да коррупция ушырасатуғынын билдирилген.\nОрай қәнийгелери машқаланың тамырын анықлаўға ҳәрекет етти. Респондентлердиң 64,4% коррупцияны ҳуқықый, 51% экономикалық, 46,3% социаллық, 45,8% тәрбиялық машқала сыпатында биледи.\nӨзбекистанлылардың пикиринше, пуқаралық жәмийети кең көлемде раўажланбағаны, жәмәәтшилик қадағалаўы жақсы жолға қойылмағаны, ҳуқықый мәденияттың жетерли дәрежеде емеслиги сыяқлы машқалалар коррупцияның түрли мекемелер жумысында кең тарқалыўына себеп болмақта. Лаўазымлы шахслардың ҳуқық шеңбери кеңлиги, олардың пуқаралар абаданлығы менен байланыслы қарарларды қабыллаўға тәсир етиў имканияты да коррупцияның пайда болыў итамалылығын арттырады.\nМатериаллық аўҳалды жақсылап алыў ҳәм байыўға мейиллик лаўазымлы шахсларды коррупцияға ийтермелейди. Ҳәзирги ўақытта машқалаларды шешиў есесине пуқаралардың өзлери беретуғын материаллық хошаметлеў ямаса басқа көринистеги инәмлар да коррупцияға жол ашады. Сонлықтан халықтың ҳуқықый мәдениятин жоқарылатыў ҳәм коррупцияға қарсы тәрбия стандартларын жаратыў жүдә әҳмийетли.\nКейинги ўақытта коррупцияға алып келиўши себеплер сыпатында усы тараўда нызамшылық базасы жетилистирилмегенин көрсетиўши пуқаралар саны 8% кемейгени (10,4%) итибарды тартады. Нызамға ҳүрметсизлик, жергиликли басқарыў жумысы әшкара емеслиги де коррупцияға алып келип атырған себеплер сыпатында көрсетип өтилген.\n17-06-2017, 14:29 |\nИмтиханға кириўде абитуриентлерди таныйтуғын жаңа технология қолланылады. Бирақ\nТуркия бас министри: «Туркия Өзбекистанды ата журт, деп есаплайды. Жаңа


Кутилмаган хабар: “Барселона” Мессига янги шартнома таклиф қилди | Qalampir.uz\nКутилмаган хабар: “Барселона” Мессига янги шартнома таклиф қилди\nСпорт\t10 Август 11:18 35444\nИспаниянинг “Барселона” клуби аргентиналик футбол юлдузи Лионель Мессига сўнгги шартномани таклиф қилди. Клуб 8 август куни Месси билан расман хайрлашув учрашуви ташкил этилганига қарамай, 34 ёшли аргентиналик билан музокараларни тиклади. Бу ҳақда Испаниянинг “La Porteria” нашри хабар берди.\nМесси билан музокараларда клуб бош директори Ферран Ревертер иш олиб бормоқда. Аввалроқ, Ревертернинг “Барселона” президенти Жоан Лапортага мактуб ёзгани, унда ўзининг Мессининг кетишидан норози эканлигини акс эттиргани ҳақида маълумот берган эдик.\nХабар қилинганидек, Месси Франциянинг ПСЖ клуби билан шартнома борасидаги музокараларни якунлаш учун Ибица оролига йўл олгани айтилган эди. Бироқ, кеча кўплаб испан нашрлари Месси айни дамда Каталониядаги уйида дўстлари билан дам олаётгани ҳақида хабар чиқарди. Бундан келиб чиқадики, ҳали у шаҳарни тарк этмаган ва “Барселона” расмийлари афсона билан музокараларни давом эттирмоқда. Уни шунчаки қўйиб юбориш осон эмаслигини улар энди тушуниб етишди.\nМузокаралар натижаси шу 3 кун ичида, 13 августга қадар аниқ бўлиши айтилган, сабаби шу кунда Испания Ла Лигасига старт берилади.\nБарселона Лионель Месси ПСЖ\n24 Сентябрь 07:41 46944\n25 Сентябрь 20:55 30731\n24 Сентябрь 13:42 28882\n25 Сентябрь 09:33 25033\n25 Сентябрь 16:47 22455


Продюсер: Ботир Қодиров "Даракчи" газетасига бошқа интервью бермайди! - 8 Декабря 2015 - www.SheJoT.CoM\nГлавная » 2015 » Декабрь » 8 » Продюсер: Ботир Қодиров "Даракчи" газетасига бошқа интервью бермайди!\nХонанда Ботир Қодировнинг продюсери Аброр Пўлатов Kun билан суҳбатда шу кунларда матбуотда кўтарилган машмашаларга изоҳ берди.\nЭслатиб ўтамиз, "Даракчи” газетасининг охирги сонида чоп этилган мақолада Ботир Қодировнинг концерт дастуридаги бўлиб ўтган айрим воқеалар кескин танқид остига олинган эди. Шундан сўнг хонанда газета таҳририятига бориб, интервью берди, аммо, продюсерининг маълум қилишича, бу материал нохолис таҳрир қилиниб, нашрга берилмоқда.\nИкки кун аввал "Даракчи”да чиқадиган навбатдаги интервью сарлавҳасини ўқиб, очиғи, ғалати аҳволга тушдим. "Б. Қодиров журналистлардан узр сўради". Мени бир савол қийнади: журналистлардан нимага узр сўраши керак? Маълумот учун, менинг мутахассислигим ҳам журналист. Журналист холислик мезони эмасми? Мақола нимага хафақон ё аламзада кайфиятда? Уларнинг нима ҳаққи бор? Бу ҳолатга Ботирнинг нима алоқаси бор? Журналистлар аккредитацияси ва кириб чиқишига хонанда нега жавоб бериши керак?


Аллоҳ наздидаги улуғлик, Қуръон ҳидояти ва яна айрим масалалар\nБўлимлар: 01. Эътиқод, 29. Тарих, Рисолалар\nҚуйида бир опамиз билан бўлган савол-жавобларни кўпчиликка фойдали бўлади деган умидда бир мақолага жамлаб тақдим этаяпмиз.\nАллоҳга ёқадиган жой;\nАраблар афзалми ёки Бани Исроил?\nАтеистлар халқларнинг онгини қай аҳволга солиб кетди?\nЎқиладиган суралар ва қабул бўладиган дуолар ҳақида.\n* Аллоҳга ёқадиган жой:\nАйтишларича худога екадиган жой ям яшилликларга бурканаркан. Бундан чикди хамма европа мамлакатлари ривожланган ва табияти яхшилиги шуни аломати.\nАллоҳ таоло Ўзининг халили улуғ пайғамбар Иброҳим отамиз алайҳиссаломни ҳеч қандай экин ўсмаган жойга бориб Каъбатуллоҳни қуришга буюрди.\nИброҳим сурасининг 37-оятида Иброҳим алайҳиссалом Парвардигорга илтижо қилиб айтган дуоларини Аллоҳ Ўзи хабар берган:\n«(Иброҳим деди) Парвардигоро, албатта мен зурриётимдан (бир бўлагини – ўғлим Исмоил ва унинг онаси Ҳожарни) Сенинг Ҳурматли Байтинг ҳузуридаги экин ўсмайдиган бир водийга жойлаштирдим. Парвардигоро, (улар) намозни тўкис адо қилсинлар деб (шундай қилдим). Бас, Сен Ўзинг одамларнинг дилларини уларга мойил қилиб қўйгил ва уларни (барча) мевалардан баҳраманд этгил. Шояд шукр қилсалар…».\nМана, Аллоҳнинг ҳикматини ва тақдирини қарангки, Иброҳим алайҳиссалом дуолари қабул бўлиб, минг йиллардан буён ҳеч қандай экин ўсмайдиган Маккаи мукаррама водийсига бутун дунёдан барча турдаги мевалар етказиб бериб турилади.\nАллоҳга ёқадиган энг яхши ер Ягона Аллоҳнинг Ўзига ибодат қилинадиган ердир.\nДемак, асосий гап кўкаламзор ва ям-яшилликда эмас, балки Ягона Аллоҳга ибодат қилишда.\nҚайси минтақа аҳли – гарчи улар саҳрода яшаётган бўлсалар ҳам – Ягона Аллоҳга ибодат қилсалар, Аллоҳ Ўзи кўкаламзор минтақаларни уларга хизмат қилдириб қўйишга қодир зот.\n«Ягона Аллоҳнинг Ўзига ибодат қилиш керак» дейишимиз дунёвий ишлардан бутунлай воз кечиш дегани эмас, асло.\nДинимиз дунёвий ишларда ҳам тўғри йўлни кўрсатиб берган.\nБироқ, пойдеворимиз ва энг асосий йўналишимиз Ягона Аллоҳга ибодат қилиб яшаш бўлмоғи даркор.\nТирикчилик ишларимизни ҳам холис Аллоҳ учун бажарсак Парвардигор унга ҳам Ўз баракотларини ёғдириб туради.\n* Араблар афзалми ёки Бани Исроил?\nАссалому алайкум.Сиз Иброхим пайгамбарни хизматкор аели хожар ва угли хакида езиб чиройли жавоб берибсиз.Катта рахмат.яна саволим шундайки Иброхим пайгамбарни суикли аеоли Сора момодан тугилган углини авлодичи улар кайси халк хисобланади.Хожар момо кул булган.Лекин Сора момодан тугилган авлод каторига кушилишни хохлаганлар хам булишса…..Шу мумкинми.?\nИброҳим алайҳиссалом Мисрга борганларида биринчи аёллари Сора онамиз билан бирга бўладилар. Сора онамизнинг гўзалликларини эшитиб қолган подшоҳ ўз ҳузурига чақириб тажовуз қилмоқчи бўлади. Лекин Сора онамиз Аллоҳга дуо-илтижолар қилишлари туфайли У Зот Ўзи асрайди.\nНатижада у подшоҳ Сора онамиздан қўрқиб, у кишига Ҳожар онамизни совға қилади. Ҳожар онамиз аввал чўри бўлганлар. Сора онамиз Ҳожар онамизни Иброҳим алайҳиссаломга совға қиладилар. Иброҳим алайҳиссалом Ҳожар онамизни озод қилиб, ўзларига иккинчи аёл қилиб оладилар.\nКейин Аллоҳ таоло Иброҳим алайҳиссаломга Ҳожар онамизни Маккага олиб бориб жойлаштиришни буюради.\nҚиссанинг тафсилоти узун.\nҲозирча сиз сўраган нуқта билан чекланишга ҳаракат қиламиз:\nСора онамиз ҳаётларининг аввалида бепушт бўлганлар.\nАллоҳ таоло Ҳожар онамизга Исмоил алайҳиссаломни берганидан сўнг Сора онамизга Исҳоқ алайҳиссаломни берди.\nИсҳоқ алайҳиссаломнинг фарзандлари Яъқуб (Ёқуб) алайҳиссаломдан Бани Исроил халқи вужудга келганлар.\nИсмоил алайҳиссаломдан эса араблар.\nҲар икки халқ ҳам, бошқа халқлар ҳам барча-барчалари Аллоҳнинг бандалари. Аллоҳнинг наздида ҳеч ким ўзининг насл-насаби туфайли жаннатга кирмайди.\nЛекин, пайғамбарларнинг авлоди бўлганликлари учун бошқалар уларни пайғамбарларнинг ҳурматларидан келиб чиқиб кўпроқ ҳурмат қилишлари мумкин. Шунда ҳам мусулмон бўлишлари шарти билан.\nАммо улар «биз пайғамбар авлодимиз, биз сизлардан устунмиз, бизни улуғланглар» деб бошқалардан шундай ҳурмат талаб қилишлари тўғри бўлмайди, балки айни ўша улуғ зотлар олиб келган ҳақ динга зид иш бўлади.\nАллоҳ таоло Ҳужурот сурасининг 13-оятида марҳамат қилади:\n«Эй инсонлар, дарҳақиқат Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишинглар (дўст-биродар бўлишинглар) учун сизларни (турли-туман) халқлар ва қабила-элатлар қилиб қўйдик. Албатта сизларнинг Аллоҳ наздидаги энг ҳурматлироғингиз тақводорроғингиздир. Албатта Аллоҳ билгувчи ва огоҳ Зотдир».\nШундай экан, ким Ягона Аллоҳга ва барча ҳақ пайғамбарларга иймон келтириб, солиҳ амаллар қилиб яшаса, ана шу инсон ҳақиқий ҳурматли инсондир, гарчи у ақлсизларнинг назарида ҳақир кимса деб қаралса ҳам. Ким Ягона Аллоҳга ширк келтириб, зулму туғёнга кетса, бас, ана шу кимса энг ҳақир, энг бадбахт кимсадир, гарчи у пайғамбарларнинг авлоди ёки қариндоши бўлса ҳам.\nҚуръон ва тарих бунга гувоҳ.\nПайғамбаримиз соллаллоҳу алайҳи ва салламнинг амакиларидан бир нечаси кофир бўлиб дўзахга кетди. Қуръони каримда Абу Лаҳаб қиёматга қадар лаънатланади.\nИброҳим алайҳиссаломнинг оталари Озар, Нуҳ алайҳиссаломнинг ўғиллари ва аёллари, Лут алайҳиссаломнинг ҳам аёллари кофир бўлиб дўзахга кетишди.\nЎзини «мен энг катта худойингизман» деб даъво қилган Фиръавннинг аёли эса энг улуғ аёллардан бири сифатида жаннатда Аллоҳнинг ҳузурида улуғ мақомларга кўтарилдилар.\n* Атеистлар халқларнинг онгини қай аҳволга солиб кетди?\nНотугри фикирлаган булсам узир сурайман.\nПрезидентимизга куп рахмат айтаман.\nХар доим сог ва саломат, умирлари узок булишини тилайман.\nЯкинда чиккан карор одамларга энди ердам беради деп уйлаиман.\nСабаби куплар кийналганди, хар хил хушношу, фолбину , елгон табиблардан.\nБарибир нотугри баьзи сузлар эсдан чикиши кийин.\nЯкинда бир гап эшитдим … хар бир дуони, сурани хам фариштаси хам шайтони булармиш.\nАхир уларни ёмон одам ёмон ниятда, яхши одам яхши йулда ишлатадику, шу тугрими? Нега бундай?\nШайтонни бутунлай енгиб чиккан одам борма?\nМен масалан сура еки дуони укиб унга уни хам шайтони хам фариштаси билан булишини тушонолмай ….\nяхшиси уни биронтасини хам ишлатмасликни хохлайман.\nЛекин одам узини кардай химоя килиши керак.\nБизда ота оналар умунан Ссср даври атиэстлари, атиэстик тарбия беришган.\nТафаккур қилиш бу Аллоҳ берган улкан неъмат.\nСизнинг тафаккур қилишингиз бу тўғри йўналишдаги ҳаракат, бундан биз ҳам албатта хурсанд бўламиз.\nЛекин бу ердаги энг муҳим нуқта шуки, тўғри тафаккур қила олишимиз учун холис ният билан чуқур илм олишимиз зарур. Бунинг учун доимий ҳаракатда бўлмоғимиз лозим.\nБу ҳақиқатни инсофли ғайридин профессорлар ҳам очиқ-ойдин эътироф этишаяпти.\nСаволингиздаги масалага келсак:\n«Ҳар бир дуонинг, суранинг ҳам фариштаси ҳам шайтони бўлади» деган гап нотўғри гап.\nШайтонлар сеҳргарлар, фолбинлар, ёлғончи-каззобларни бошқаради.\nЯгона Аллоҳга иймон келтириб яшайдиган мўминларга эса кучи етмайди, аммо уларни ҳам адаштириш учун доимий ҳаракатда бўлади.\nМўминлар Ягона Аллоҳга бўлган ибодатлари кучайган сари шайтонларнинг устидан ғалаба қозонишда давом этаверадилар.\nАллоҳ таоло Наҳл сурасининг 98-100 оятларида айтади:\n«(Эй мўмин бандам), ҳар қачон Қуръон қироат қилсанг, албатта қувилган — малъун шайтон (васвасаси)дан Аллоҳ паноҳ беришини сўрагин! Албатта, иймон келтирган ва ёлғиз Парвардигорларига таваккул қиладиган зотлар устида (шайтон) учун ҳеч қандай салтанат — ҳукмронлик йўқдир. Унинг (шайтоннинг) ҳукмронлиги фақат (уни) дўст тутиб, (Аллоҳ)га шерик қилиб оладиган кимсалар устидадир».\n«Шайтонни бутунлай енгиб чиккан одам борми», деб сўрабсиз.\nҲа, албатта, шайтонни мағлуб қилганлар кўп. Ягона Аллоҳнинг Ўзига иймон келтирган ҳолида вафот этган миллиард-миллиард мусулмонлар шайтонларни енгиб чиққан, дунё имтиҳонидан аъло баҳо билан ўтиб олган бўладилар.\nДуо деб Ягона Аллоҳга илтижо қилишга айтилади.\nСура деб Қуръони каримнинг суралари кўзда тутилади.\nҚуръони каримдаги барча суралар Аллоҳнинг каломидир.\nАллоҳнинг каломини ўқиш эса фақат ва фақат яхшиликларга сабаб бўлади.\nАллоҳ таоло Исро сурасининг 9-10 оятларида марҳамат қилганидек:\n«Албатта, бу Қуръон энг тўғри йўлга ҳидоят қилур ва яхши амалларни қиладиган мўминларга катта ажр-мукофот борлигини(нг) хуш хабар(ини) берур. Шунингдек, Охиратга ишонмайдиган кимсалар учун аламли азоб тайёрлаб қўйганимизни(нг) ҳам (хабарини бериб огоҳлантирур, токи одамлар тезроқ тавба қилиб, Охиратга иймон келтириб, азобга дучор бўлишдан қутулиб олишлари учун)».\nЯна тушунмаган масалаларингиз бўлса бемалол сўрайверишингиз мумкин. Илмимиз етса жавоб берамиз. Билмаган нарсаларимизни биргалашиб ўрганишда давом этамиз иншоаллоҳ.\n* Ўқиладиган суралар ва қабул бўладиган дуолар ҳақида\nКечиринг .яна бир эшитганим тугрисида саволимни бермасдан туролмадим.Буни эшитиб мен умунан тушунмай колдим .факат тугриси яширмай жавоб берсангиз яхши буларди.Шу тугрими. одамлар урганиб ишлатаетган хар бир дуони хам фариштаси хам шайтони бор.улар уша дуони ижобат булишига хизмат килишади дейди.Ахир базорларда. китоб магазинларда олдин куп дуолар езилган китоблар сотилди.Уни билмаган одамлар кандай максатларда ишлатишади.буни уйласа одам дахшатга тушади.\nБу саволга юқорида қисқача бўлса ҳам жавоб берилди. Лекин, майли, қуйида сал кенгроқ жавоб беришга ҳаракат қиламиз.\nБундай гаплар асоссиз ботил гаплар.\nИслом динимизда дуонинг тартиб-қоидалари, дуо қабул бўлиш учун бир қанча шартлар бор.\n1. Авваламбор, дуо фақат ва фақат Ягона Аллоҳга илтижо қилинсагина тўғри дуо бўлади. Агар дуо қилувчи киши Аллоҳдан ўзгаларни аралаштирадиган бўлса ширк ва куфрга айланади.\n2. Ягона Аллоҳга дуо қилишда ҳам Расулуллоҳ соллаллоҳу алайҳи ва салламнинг суннатларига мувофиқ тарзда дуо қилиш лозим. Янги пайдо бўлган бидъату хурофотларни аралаштирилмаслиги керак.\n3. Дуо қилаётган инсон дунё ва Охиратнинг яхшиликларини сўраб дуо қилиши керак, бировларга ёмонлик етишини сўраб, қарғиш айтиб дуо қилиши жоиз эмас ва ундай дуо қабул бўлмайди ҳам, магар агар жуда қаттиқ зулмга учраган инсон бўлса, унга зулм қилган золим ҳақиқатан зулм қилган бўлса, ана ўша кимсанинг ўзини дуоибад қилиш жоиз бўлади ва мазлумнинг золимга қарши қилган дуоибадини Аллоҳ қабул қилишга ваъда берган. Шунинг учун бировга зулм қилишдан қаттиқ қўрқиб туришимиз керак ҳаммамиз. Золимларнинг келажаги дунё ва Охиратда жуда ҳам ёмон бўлади.\n«Банданинг дуолари қабул бўлишда давом этади, модомики у гуноҳ ишни ва қариндошлик ришталари узилишига сабаб бўладиган нарсани сўрамаётган бўлса, яна агар дуоси қабул бўлишига шошилмайдиган бўлса».\nСаҳобалар сўрашди: шошилиш қандай бўлади?\nРасулулоҳ соллаллоҳу алайҳи ва саллам жавоб бердилар:\nДуо қилганидан сўнг «дарҳақиқат мен дуо қилдим, яна дуо қилдим, (Аллоҳ) менинг дуоларимни қабул қилмаяпти», деб ҳасратланиб, дуо қилишни тарк қилиб қўйиши (шошилишдир).\nИлоҳий етти сир ва унинг ҳикматлари\nСиз ҳам подшоҳсиз\nАмалларимиз қабул бўлган-бўлмаганини билмаймиз, ибодатларда бардавом бўлайлик


Аббос Блинкенни Исроилнинг фаластинликларга қарши сиёсати "хавфли оқибатлар"га олиб келиши ҳақида огоҳлантирди\nМаҳмуд Аббоснинг сўзларига кўра, "Фаластин шаҳарлари, қишлоқлари ва лагерларига бостириб киришлар, фаластинликларнинг ўлдирилиши ва шафқатсиз ҳужумлар хавфли ва чидаб бўлмас оқибатларга олиб келиши мумкин".\nФаластин президенти Маҳмуд Аббос Исроилнинг фаластинликларга нисбатан олиб бораётган сиёсатининг давом этиши "хавфли ва чидаб бўлмас" оқибатларга олиб келишини айтди, деб хабар берди Wafa агентлиги.\nУ бу ҳақда АҚШ давлат котиби Энтони Блинкен билан телефон орқали мулоқотида маълум қилди.\nФаластин етакчисининг сўзларига кўра, "Фаластин шаҳарлари, қишлоқлари ва лагерларига бостириб киришлар, фаластинликларнинг ўлдирилиши ва шафқатсиз ҳужумлар хавфли ва чидаб бўлмас оқибатларга олиб келиши мумкин".\nАббос шунингдек, "Исроилнинг оккупацион ҳаракатларини" тўхтатишга қаратилган сиёсий ечим зарурлигини таъкидлади.\nМаҳмуд Аббос араб-исроил можаросини барқарорлаштиришда бир томонлама қадамларга ҳамда Қуддусдаги статус-кво ёки Ал-Ақсо масжиди мақомини ўзгартиришга йўл қўйиб бўлмаслигини қайд этди.\nЎз навбатида, Блинкен АҚШ "Исроилни вазиятни ўнглаш учун чоралар кўришга чақиргани" ва Фаластин ҳудудларидаги аҳолига нисбатан зўравонлик, уйларнинг бузилиши ва аҳолининг кўчирилишини ёқламаслигини айтди.\nЎтган ҳафта охирида Шарқий Қуддусдаги Ал-Ақсо масжиди мажмуаси атрофида юзага келган тўқнашувлар чоғида 170 нафардан ортиқ киши яраланган, уларнинг аксари фаластинликлардир.


05.03.2020 10:49 0 2201\n«Мен ижодий ҳаётимда бир мартагина «Ўзбектелефильм» суратга олинган «Чархпалак» сериалидаги лўли Марям образини ёзишда «сан»-«ман»ни ишлатганман. Акс ҳолда у лўли бўлмасди. Кузатишларимга қараганда, кино ижодкорлари, намойиш этишга рухсат берадиган мутасаддилар, бадиий кенгаш аъзоларининг деярли барчаси «лўли» экан! Улар орасида биронта ўзбек бўлганида «Эй, ўртоқлар, адабий ўзбек тилида бунда олмош йўқ-ку! «Сен»-«мен» деган олмошлар бор!» деган бўларди.\nМен «Ўзбектелефильм»да, кейинчалик «Ўзбеккино»да бадиий кенгаш аъзоси бўлганман. Атрофимдаги сафдошларимга қараб ҳайрон бўлардим: ўзбек киносининг куни шуларга қолдими? Тўғри, уларнинг орасида киномиз ривожи йўлидан сочи оқарган, бутун умрини шу соҳага бағишлаган оқсоқол ижодкорларлар ҳам бор эди. Лекин аксарияти, паспортида «ўзбек» деб ёзилган эса-да, миллати мавҳум шахслар бўлган. Улар учун «миллат», «тил», «миллий ғурур» деган тушунчалар, ўзларининг тили билан айтганда – «до лампочки». «Ўзбек» деган сўз «қолоқ» деган сўз билан баробар турар эди.\nТелевидение режиссёри Ғайрат Убайдуллаев бир ибратли воқени гапириб берган эдилар. Бир куни телевидение раҳбарияти менга СССР халқ артисти, санъатимиз дарғаларидан бири Шукур Бурхонов ҳақида кўрсатув тайёрлаш вазифасини юклади. Суратга оляпмиз. Менинг ишорам билан барча техника ишга тушди.\nБу ҳам сўз ҳурмати!\nАфсуски, бу сўзлар сценарийдан ташқари бўлгани учун ёзувда сақланиб қолмаган. Йўқса «томи кетганлар» учун буюк санъаткордан буюк сабоқ бўлиб қоларди.\nкино Шароф Бошбеков шева


ХАЛҚАРО САЪЙ-ҲАРАКАТЛАРНИ БИРЛАШТИРАДИГАН ДАСТУРИЛАМАЛ ҲУЖЖАТ\nКейинги ўн йилликларда инсоният улкан ютуқларга эришди ва баланд марраларни забт этди. Шунга қарамасдан, ҳали-ҳамон ўзини бехавотир ҳис эта олаётгани йўқ. Чунки дунё тараққиётига мос равишда хавф-хатарлар ҳам глобаллашиб бормоқда. Ана шундай хатарлардан бири, шубҳасиз, халқаро терроризмдир. Тўғри, бугун бутун дунё бир бўлиб, унга қарши курашяпти, аммо терроризм жаҳоннинг турли минтақаларида ўз қора қилмишларини намоён қилишда давом этмоқда.\nЁдингизда бўлса, бундан 15 йил илгари Бирлашган Миллатлар Ташкилоти томонидан давримизнинг энг долзарб муаммоларидан бири бўлган халқаро терроризмга қарши глобал стратегия ишлаб чиқилган эди. Негаки, терроризм ҳар бир миллат, халқ, минтақада барқарор ривожланишга, тинч аҳолига жиддий таҳдид сифатида қабул қилинди ва уни бартараф этмасдан туриб, тараққиётга эришиш мумкин эмаслигини бутун дунё теран англаб етди. Бугун барча давлатлар, халқаро тузилмалар, нодавлат ташкилотлар биргаликда ҳаракат қилсагина, кутилган натижага эришиш мумкинлиги ҳам маълум. Алоҳида ҳолда ҳеч бир давлат терроризмга бас келолмаслиги кундай равшан ҳақиқат.\nЯқинда мамлакатимиз пойтахтида ўтказилган “БМТ Глобал аксилтеррор стратегиясини амалга ошириш бўйича Қўшма ҳаракатлар режаси доирасида Марказий Осиё давлатлари ўртасида минтақавий ҳамкорлик” мавзуидаги халқаро конференция ҳам ана шу йўлдаги саъй-ҳаракатлардан бири бўлди.\nЎзбекистон Президентининг конференция иштирокчиларига йўллаган мурожаатида терроризмга қарши курашиш, шубҳасиз, комплекс ва кенг қамровли, ҳам глобал, ҳам минтақавий миқёсдаги самарали давлатлараро ҳамкорлик механизмларига эга бўлиши кераклигига алоҳида урғу берилгани бежиз эмас. Зеро, бу умумдунёвий хатарга фақат биргаликда барҳам бериш мумкин, бунинг бошқача йўли йўқ.\nШу ўринда юқори даражадаги мазкур конференция айнан Ўзбекистонда ўтказилгани рамзий маънога эга эканлигини таъкидламоқчимиз. Нима учун? Аввало, давлатимиз раҳбари анжуман иштирокчиларига мурожаатида бу глобал муаммони бартараф этишга қаратилган турли йўналишлар бўйича аниқ фикрларни билдирди. Демак, терроризмга қарши кураш мамлакатимиз етакчисининг доимий эътиборида бўлиб келмоқда. Шу маънода, Ўзбекистон ушбу халқаро анжуманга мезбонлик қилишга ҳар томонла ҳақли эди.\nИккинчидан, вақт ўтган сари терроризмнинг хусусияти ўзгариб боряпти. Масалан, ҳозир кибертерроризм тушунчаси пайдо бўлган, криптовалюта билан боғлиқ вазиятни назорат қилиш анча қийин кечмоқда. Минтақамизда ҳам бу омиллар террорчилик фаолиятини молиялаштиришга хизмат қилиши мумкин.\nУчинчидан, Президентимизнинг таклифига биноан, муаммонинг ечими сифатида, биринчи навбатда, ёшларни тўғри йўлга бошлаш, улар билан фаол ишлаш зарурлиги илгари сурилди. Биламизки, террорчи гуруҳлар, асосан, ҳаётий тажрибасиз ёки дунёқараши заиф ёшларни ўз сафига жалб қилишга уринади. Буни дунёнинг турли минтақаларида фаолият олиб бораётган террорчилик гуруҳлари мисолида ҳам кўриб турибмиз.\nЭътиборлиси шуки, нуфузли тадбирда қатнашган халқаро ташкилотлар вакиллари ва хорижий экспертлар Ўзбекистон томонидан илгари сурилган барча ташаббус ва таклифларни фаоллик билан қўллаб-қувватлади.\nХалқаро тадбирнинг муҳим воқелиги, шубҳасиз, Тошкент декларацияси ҳамда Янгиланган қўшма ҳаракатлар режаси қабул қилингани бўлди. Кези келганда, Тошкент декларацияси Ўзбекистон дипломатиясининг катта ютуғи бўлганлигини мамнуният билан айтмоқчимиз.\nМазкур ҳужжат ўз мазмун-моҳиятига кўра, Терроризмга қарши кураш бўйича иккита Ашхобод декларацияси, Терроризмни келтириб чиқарувчи зўравонлик экстремизми ва радикаллашувга қарши курашда ёшларнинг ролини ошириш тўғрисидаги Самарқанд декларацияси ҳамда “Терроризм ва уни молиялаштириш манбалари, шу жумладан, наркотик моддаларнинг ноқонуний айланиши ва уюшган жиноятчиликка қарши курашишда халқаро ва минтақавий ҳамкорлик” мавзуидаги халқаро конференция якунлари бўйича қабул қилинган Душанбе декларациясининг изчил ва мантиқий давоми бўлганлигини айтиш зарур.\nЎз навбатида, Тошкент декларацияси ва Янгиланган қўшма ҳаракатлар режаси нафақат Марказий Осиё мамлакатлари, балки бутун дунёнинг терроризмга қарши курашиш борасидаги саъй-ҳаракатини бирлаштиришда муҳим аҳамиятга эгалиги билан ажралиб туради. Буни иштирокчилар ҳам таъкидлаб ўтишди.\nТабиийки, Тошкент декларацияси ҳамда Янгиланган қўшма ҳаракатлар режасидаги келишув ва вазифаларнинг муваффақиятли амалга оширилиши биз, парламент вакилларидан катта масъулият талаб этади. Шу билан бирга, Марказий Осиё давлатлари парламентлари ҳамкорлигини кучайтириш айни заруратдир. Зеро, минтақа давлатлари парламентлари ўртасида ўрнатилган икки ва кўп томонлама алоқалар барча аксилтеррор чораларни муҳокамадан ўтказиш ва қўллаб-қувватлаш учун нуфузли ва таъсирчан механизм бўлиб хизмат қилади.\nУмуман олганда, пойтахтимизда бўлиб ўтган нуфузли халқаро анжуман ҳамда унда қабул қилинган Тошкент декларацияси жаҳон ҳамжамиятининг “терроризм” деб номланган умуминсоний хатарга қарши кураш борасидаги саъй-ҳаракатларига янгича суръат бериши билан катта аҳамиятга эга. Эндиги вазифа ушбу ҳµужжатда белгиланган вазифаларни ҳамжиҳатлик билан рўёбга чиқаришдан иборат.


ЎзА - 83 ёшли аёл ва унинг 55 ёшли қизи бўрилар қурбонига айланди\n07.03.2019 19:07:45 Чоп этиш версияси\n83 ёшли аёл ва унинг 55 ёшли қизи бўрилар қурбонига айланди\nТожикистон Фавқулодда вазиятлар Қўмитасининг матбуот котиби Умеда Юсупованинг хабар қилишича, аёллар эрталаб уйдан чиққанларида бўрилар тўдасининг ҳужумига учради.\nПоршнев жамоатининг вакиллари мазкур фактни тасдиқлади. Уларнинг хабар қилишича, бўрилар аёлларни тириклай ғажиб ташлаган.\nБу бўриларнинг маҳаллий аҳолига биринчи ҳужуми эмас. 2013 йилнинг февралида Рушан туманидаги Баджув қишлоғида истиқомат қилувчи 81 ёшли Наботбегим Худодова ваҳший ҳайвонларнинг ҳужумига учраган ва олган жароҳати туфайли аёл ҳодиса жойида вафот этган эди.\nЎша йилнинг январида бўрилар тўдаси Шугнан туманидаги Сижд қишлоғида яшовчи 90 ёшли Озода Саиднуруллоевага ҳужум қилган эди. Ҳодисадан кейин аёл узоқ даволанган ва шифохонада реабилитация қилинган эди.\nЭкспертларнинг сўзларига қараганда, оч қолган бўрилар тўдаси овқат излаб қишлоққа тушишга мажбур бўлмоқда ва кўпинча одамлар уларнинг қурбонига айланмоқда.\nТожикистонда бўриларни овлаш расман тақиқланган, шунингдек, тоғли қишлоқларда яшовчи аҳоли ваҳшийларга қарши курашда қуролга эга эмас. Бир неча йил муқаддам экологлар Афғонистондан Тожикистонга бўрилар миграциясини қайд қилишган эди, шундан сўнг йиртқичларнинг чорва моллари ва ҳатто маҳаллий аҳолига ҳужум қилиши борасида маҳаллий аҳоли томонидан шикоятлар билдирилди.


8 январь куни Ўзбекистон прокуратураси ташкил этилганига 30 йил тўлди. Ўтган вақт давомида ўзбекистонликлар 6 нафар бош прокурор фаолиятига гувоҳ бўлишди. Бугунги кунда ушбу лавозимни эгаллаб турган Ниғматилла Йўлдошевгача ишлаган беш нафар бош прокурорнинг фақат иккиси номига доғ туширмай курсисини тарк эта олган, холос. Булар: Бўритош Мустафоев (1992—1998) ҳамда Усмон Худойқулов (1998—2000).\nУлардан кейинги 3 нафар бош прокурор фаолияти давомида содир этган жиноятлари учун жавобгарликка тортилган. Жумладан, Рашид Қодиров (2000—2015) ва Ихтиёр Абдуллаев (2015—2018 йилларда Бош прокурор, 2018—2019 йилларда Давлат хавфсизлик хизмати раиси. У ДХХ раҳбарлигидан кетгач қўлга олинганди) ҳозир ҳам қамоқда жазо муддатини ўтаётган бўлса, Отабек Муродов (2018—2019) суд томонидан уй қамоғига ҳукм қилинган.\nЎзбекистон прокуратураси тарихи, мамлакат ҳали расман мустақил бўлмай туриб, прокуратура органлари қай тарзда СССР бош прокуратурасига тобеликдан қутулгани ҳақида ҳикоя қилишга қарор қилдик. Шунингдек, кўрсатув давомида Ўзбекистон бош прокурорларининг сиёсий портретларини ҳам гавдалантиришга ҳаракат қиламиз. Зеро, бу маълумотларни ҳар бир ўзбекистонлик билиши, прокуратура тизимида фаолият юритаётган шахслар эса аввалгиларнинг хатоларидан тегишли хулоса чиқариши лозим деб ҳисоблаймиз.\nЎзбекистонда президентлик лавозими мамлакат ҳали советлар иттифоқи таркибида бўлган 90-йиллардаёқ жорий этилганди. Ўша кезларда республика прокуратура органларини совет иттифоқи таъсиридан қутқариш учун амалий ҳаракатлар бошланади.\n1990 йилнинг 1 ноябрь куни қабул қилинган қонун билан ЎзССР Конституциясига ўзгартириш ва қўшимчалар киритилиб, Ўзбекистон Бош прокурори фақат мамлакат парламенти ва президент олдида ҳисобдор ҳамда жавобгар экани белгилаб қўйилади. Шунингдек, Бош прокурор ҳамда унинг ўринбосарлари илгаригидай СССР Бош прокурори томонидан эмас, балки Ўзбекистон президенти тақдимномасига биноан мамлакат парламенти томонидан тайинланиши жорий этилади. ЎзССР Олий Совети қарори билан 1990 йилнинг 1 ноябрь куни Бўритош Мустафоев ЎзССР прокурори этиб тайинланади.\nИлгари вилоят, туман ва шаҳар прокурорларини тайинлаш учун ҳам СССР прокуратураси розилиги талаб қилинган бўлса, қонунчиликка киритилган ўзгаришдан сўнг бу масалалар Ўзбекистон бош прокурори ваколатига ўтказилади. Ниҳоят, Ўзбекистондаги прокуратура ходимларининг тўлиқ мустақиллиги, бундан буён СССР прокуратурасига бўйсунмаслиги расман эълон қилинади.\nПрокуратура тизимида узоқ йиллар хизмат қилган, уч бош прокурор даврида ишлаган Kun.uz манбаси Бўритош Мустафоевга ўринбосар этиб тайинланган, бугунги кунда Бош прокуратура академиясида дарс бераётган Фахри Ҳайдарович Раҳимов томонидан СССР бош прокурорига юборилган телеграммани ўз кўзи билан кўрганини айтади. Унинг ҳикоя қилишича, телеграммада шундай дейилган:\n«Бугундан Ўзбекистон ССР прокуратураси Совет социалистик республикалари иттифоқидан мустақил деб эълон қилинади».\nТабиийки, Москвадаги катта оғаларга бу ишлар ёқмайди. СССР прокуратураси раҳбарияти ўзбекистонлик ҳамкасбларига нисбатан очиқдан очиқ адоватли муносабатда бўлишади, барчасини куч билан яна аввалги ҳолатга қайтариш учун зўр бериб ҳаракат қилишади.\n1991 йилнинг августида қабул қилинган «Ўзбекистон Республикасининг давлат мустақиллиги асослари тўғрисида»ги қонун ҳамда мазкур ҳужжат асосида қабул қилинган Ўзбекистон президентининг «Ўзбекистон республикаси прокуратураси органлари тўғрисида»ги фармони мамлакатимиз прокуратурасининг совет иттифоқи бош прокуратурасига тобеликдан халос бўлишини таъминлайди.\n1992 йил 8 январдаги президент фармони билан собиқ иттифоқ қарамоғидаги Ўзбекистон ССР прокуратураси Ўзбекистон Республикаси прокуратурасига айлантирилади. Айнан ана шу сана, яъни 1992 йил 8 январь Ўзбекистон прокуратураси ташкил этилган кундир. Бироқ ушбу сана фақат 2016 йилга келибгина Ўзбекистонда расман прокуратура органлари ходимлари куни сифатида белгиланди.\nДастлаб шунчаки Ўзбекистон прокуратураси деб юритилган идора 2001 йил 29 августда «Прокуратура тўғрисида»ги қонуннинг янги таҳрири қабул қилингач, Ўзбекистон Бош прокуратурасига айлантирилади.\nЎзбекистон бош прокурори курсисида энг кўп ўтирган шахс Рашид Қодировдир. У 15 йилдан ошиқроқ вақт давомида ушбу лавозимда бўлган. Энг кам бош прокурорлик қилган шахс эса Усмон Худойқулов ҳисобланади. У 1 йилу 57 кун давомида мазкур вазифада фаолият юритган. Қизиғи, 1991 йилдан 2015 йилгача, яъни 24 йил давомида бош прокурор атиги уч марта алмашган бўлса, 2015 йилдан 2019 йилгача – 4 йил ичида 3 марта бош прокурор тайинланган.\nБўритош Мустафоев. Бош прокуратура ҳайъат йиғилишида, 1998 йил\nЭнг ёш бош прокурор\n1949 йилда туғилган Бўритош Мустафоев мустақил Ўзбекистон тарихидаги илк бош прокурор бўлгани ҳақида сўзимиз аввалида айтиб ўтдик. Меҳнат фаолиятини Самарқанд вилоят прокуратурасининг бўлим прокурори лавозимидан бошлаган Мустафоев 1990 йилда Ўзбекистон Республикаси прокурори, 1993 йилда эса Ўзбекистон Республикаси Бош прокурори этиб тайинланган. Ўша пайтда у 41 ёшда бўлган. У 1998 йили президентнинг Давлат маслаҳатчиси ўринбосари этиб тайинланиши муносабати билан мамлакат бош прокурори лавозимидан озод этилади.\nБўритош Мустафоевни тизимдагилар ҳалигача ҳурмат билан ёдга олишади. Замондошларининг фикрича, у одил ва қаттиққўл раҳбар, ўз принципларига эга шахс бўлган. Ўзидан кейинги бош прокурорлардан фарқли ўлароқ, кибрга берилмагани, ходимлар билан муносабатда камтар бўлгани, масофа сақламагани айтилади. Бош прокурорлик курсисидаги 8 йилдан сал кўпроқ фаолияти давомида оддий ходимлар билан бирга идора ошхонасида тушлик қилгани унинг инсонийлик қиёфасини йўқотмаганининг белгиси сифатида эсланади. Айтишларича, у мансабдалик даврида қариндош-уруғчиликдан тийилгани билан ҳам мамлакат раҳбариятининг ҳурматига сазовор бўлган.\nТўғри, интернетда Мустафоев шахси билан боғлиқ салбий маълумотлар ҳам учрайди. Жумладан, айримлар унинг биринчи президент Ислом Каримовнинг қатағон машинаси бўлганини айтади. Масаланинг бу жиҳати бизга қоронғи бўлгани учун асл ҳақиқатни юзага чиқаришни тарихчилар ҳукмига ҳавола этамиз. Ҳозирча факт шуки, Бўритош Мустафоев бош прокурорликдан кетгач, судга тортилмаган икки одамнинг биридир. У 2017 йил 12 апрель куни 68 ёшида оғир хасталикдан вафот этган.\nЭнг сирли бош прокурор\nУсмон Худойқулов Ўзбекистон тарихидаги энг сирли бош прокурор ҳисобланади. Бундай дейишга сабаб унинг шахсига оид маълумотларни интернетдаги очиқ манбалар тугул у бош прокурор бўлган вақтдаги матбуот нашрларидан ҳам топиб бўлмади.\nОдатда бош прокурор даражасидаги мансабдорлар лавозимга тайинланганда бу ҳақдаги президент фармони билан бир қаторда унинг таржимаи ҳоли ҳам эълон қилинади. Бироқ Усмон Худойқулов билан бундай бўлмаган.\nАйрим манбаларда келтирилишича, Усмон Худойқулов 1954 йилда Қашқадарё вилоятида туғилган. Бош прокурор этиб тайинлангунига қадар у президентнинг суд, ҳуқуқни муҳофаза қилувчи ва назорат органлари фаолиятини мувофиқлаштириш масалалари бўйича маслаҳатчиси бўлган, бироқ неча йил давомида президентга маслаҳатчилик қилгани, ундан олдин қайси идораларда ишлагани ҳақида маълумот йўқ. Фақатгина 1995, 1996, 1998 йилларга оид ҳужжатларда унинг лавозими Ўзбекистон бош прокурорининг биринчи ўринбосари сифатида кўрсатилади.\nУсмон Худойқулов. Бош прокуратура ҳайъат йиғилишида, 1999 йил\n1998 йилнинг 23 декабрида, 44 ёшида бош прокурор этиб тайинланган Усмон Худойқулов 2000 йилнинг 18 февралида ишдан олинган. Айримлар унинг ишдан олинишини 1999 йили Тошкентда содир бўлган 16 февраль воқеаларидан сўнг Ислом Каримовнинг қаҳрига учрагани билан изоҳласа, баъзилар коррупцияга қарши кенг миқёсли уруш эълон қилгани ортидан қудратли кланлар таъсирида ўз аризасига кўра вазифасидан озод қилинганини айтади.\nKun.uz суҳбатдошининг таъкидлашича, Худойқулов бош прокурор бўлган даврда чиндан ҳам жуда кўплаб амалдорлар коррупцияда айбланиб, қамоққа ташланган, прокуратура тизимида кенг кўламли тозалаш ўтказилиб, юзлаб прокурорлар аттестациядан ўтолмай ҳайдалган, уларнинг ўрнига оддий оилалардан чиққан, ҳеч қандай «танка»си бўлмаган йигит-қизлар ишга олинган. Интернетда қолдирилган изоҳлардан бирида эса Усмон Чинозович президент маслаҳатчиси бўлган давридаёқ коррупцион схеманинг бошида тургани, ҳар бир тайинлов учун 50 минг доллардан олгани, бироқ жиноий жавобгарликка тортилмасдан, ими-жимида бош прокурорликдан кетказилгани иддао қилинади.\nБугунги кунда Усмон Худойқулов «Ўзбекистон темир йўллари» компаниясининг юридик бошқармасида ишлаётгани ҳақида маълумотлар бор.\nЛавозимда энг узоқ ўтирган бош прокурор\nЎзбекистоннинг учинчи бош прокурори Рашид Қодиров 1952 йилнинг 23 февралида ўша пайтда Наманган вилоятига қарашли бўлган Балиқчи туманида туғилган. Меҳнат фаолиятини ўзи туғилиб ўсган вилоят прокуратурасида бошлаган. У 80-йилларда Давлат хавфсизлиги қўмитасида ишлаган.\n1991-1994-йилларда МХХ раиси ўринбосари бўлиб ишлаган. Ўша пайтлари давлат ташкилотларида «идорадан чиққан» ўринбосарлари бўлиши одат тусига кирганди. Натижада Қодиров 1994 йилда бош прокурорнинг ўринбосари лавозимида иш бошлаган ва Ўзбекистонда рўй берган бир неча терактларни тергов қилишга бош-қош бўлган, Ўзбекистон номидан чиқарилган айбномалар айнан Қодиров бошчилигида тайёрланган.\n2000 йил февралида,48 ёшида бош прокурорлик курсисини эгаллаган Қодиров 2005 ва 2010 йилларда лавозимига қайта тайинланган. Шу тариқа, у бош прокурор сифатида 15 йилдан ортиқ, бош прокурорга ўринбосарлик қилган 6 йил ҳам қўшилса, 21 йилдан зиёд вақт давомида прокуратура органлари раҳбариятида бўлган.\n2015 йили кўпчилик унинг навбатдаги муддатга бош прокурор бўлишига ишониб турган вақтда кутилмаганда ишдан четлаштирилади. Ўша пайтда 63 ёшни қоралаган Қодиров меҳнат таътилида бўлгани, таътилдан зудлик билан президент девонига чақиртирилгани ва ўз ихтиëри билан ишдан кетиш тўғрисида аризаси ëздириб олингани айтилади.\nШундан сўнг Конституциявий суд аъзоси этиб тайинланган собиқ бош прокурор 2017 йилгача ушбу лавозимда ишлаган. Олий Мажлис Сенатининг 2017 йил августидаги ялпи мажлисида Конституциявий суд аъзолари қайта тайинланганда, Рашиджон Қодиров ушбу лавозимдан маҳрум бўлганди.\n2017 йилнинг 2 август куни ўтказилган видеоселектор йиғилишида президент Шавкат Мирзиёев прокурорларни қаттиқ танқид қилган, прокуратура тизими издан чиқиб кетгани, коррупция ботқоғига ботгани, прокурорларнинг одамларни менсимай қўйгани, оёғи ердан узилганини айтиб ўтган, гарчи Рашид Қодиров номини тилга олмаса-да, буларнинг барчасида аввалги бош прокурорни айблаганди.\n2018 йил 23 февралда эса у пора беришга далолат қилиш, фирибгарлик, солиқлар ёки бошқа мажбурий тўловларни тўлашдан бўйин товлаш, тергов қилишга ва суд ишларини ҳал этишга аралашиш, жиноий фаолиятдан олинган даромадларни легаллаштириш каби ҳокимият, бошқарув ва жамоат бирлашмалари органларининг фаолият тартибига қарши бир қатор оғир ва ўта оғир жиноятларни содир қилганликда айбланиб, ҳибсга олинганди. Xabar.uz’нинг ёзишича, Рашид Қодиров хорижга учиб кетмоқчи бўлганида Тошкент аэропортида ушланган. Кейинчалик «Қодиров иши» доирасида унинг собиқ ўринбосарлари, Тошкент вилоятининг собиқ прокурори, жами 21 киши қамоққа олингани маълум бўлди.\nСуд томонидан Қодировга 10 йил озодликдан маҳрум қилиш ва энг кам ойлик иш ҳақининг 500 баравари миқдорида жарима жазоси тайинланганди. Шунингдек, суд уни барча унвон ва давлат мукофотларидан маҳрум қилган. Ўзбекистондаги куч тузилмаларининг юқори лавозимли мансабдорлари ва юқори доиралардаги кланлар билан қуда-андачилик алоқалари билан чатишиб кетган Рашиджон Қодиров Ўзбекистон тарихидаги жиноий жавобгарликка тортилган дастлабки бош прокурор бўлганди.\nСўнгги хабарларга кўра,собиқ бош прокурор ўринбосари Улуғбек Суннатов ва Улуғбек Хуррамов, шунингдек, собиқ МХХ катта зобити Жавдат Шарифхўжаев билан бирга ҳуқуқни муҳофаза қилиш органларининг собиқ ходимлари учун мўлжалланган қамоқхонада жазо муддатини ўтаётган собиқ бош прокурор тикув цехида ишламоқда.\nЎзбекистон тарихидаги энг ёши катта бош прокурор\n2006 йилдан буён президентга маслаҳатчилик қилиб келган Ихтиёр Абдуллаев 2015 йилнинг апрелида, 49 ёшида бош прокурор лавозимига тайинланган эди.\n1966 йил Фарғонада туғилган Абдуллаев адлия ва суд органларида суяги қотган, 1997 йилда президент девонига ишга ўтиб, президент давлат маслаҳатчиси лавозимигача кўтарилган, 2010–2015 йилларда эса Сенат аъзолигига сайланган.\nБош прокурор бўлиб икки йилдан сал кўпроқ ишлаган Абдуллаев 2018 йил январида Миллий хавфсизлик хизматининг 23 йиллик раҳбари — Рустам Иноятов ўрнига хизмат негизида ташкил этилган янги тузилма — Давлат хавфсизлик хизмати раиси этиб тайинланганди, шу муносабат билан у Ўзбекистон Бош прокурори лавозимидан озод этилган эди. 2019 йил февралида соғлиғи билан боғлиқ муаммолар сабаб ДХХ раҳбарлигидан кетгани эълон қилинди.\nОрадан бир неча ой ўтганидан сўнг Ихтиёр Абдуллаевга нисбатан жиноят иши очилгани маълум бўлди. 2019 йил 27 сентябрда Ўзбекистон Ҳарбий суди Ихтиёр Абдуллаевни жиноий уюшма ташкил этиб, мансаб ваколатини суиистеъмол қилиб, уюшган гуруҳ ва жиноий уюшма манфаатларини кўзлаб, жуда кўп миқдорда пора олиш, Ўзбекистон манфаатларига хилоф равишда битимлар тузиш, товламачилик, ўзлаштириш йўли билан талон-торож қилиш, божхона тўғрисидаги қонун ҳужжатларини бузиш ва шу каби бир қатор жиноятларни содир этганликда айбли деб топиб, жиноятлар мажмуи тариқасида унга 18 йил муддатга озодликдан маҳрум қилиш жазосини тайинлади.\nОтабек Муродов Фото: Kun.uz\nКўп нарса кутилган бош прокурор\nПрезидент раҳбарлигида 2018 йил 31 январ куни МХХ ҳамда прокуратура органлари ходимлари иштирокида ўтказилган йиғилишда Ихтиёр Абдуллаев ўрнига президентнинг давлат маслаҳатчиси Отабек Муродов республиканинг янги бош прокурори этиб тайинланган.\nҚашқадарё вилояти Яккабоғ туманидан бўлган Муродов бош прокурорликка киришган пайтда ҳали 43 ёшга тўлмаганди. Шу тариқа, у Бўритош Мустафоевдан кейин ушбу лавозимга тайинланган иккинчи энг ёш бош прокурорга айланди. Матбуотда унинг бош прокурорликка тайинланишига катта умид билдирилган мақолалар чоп этилган, айнан Отабек Муродов даврида Бош прокуратура матбуот хизмати очиқлик ва шаффофлиги билан барчага ўрнак бўлганди.\nФаолиятини 1997 йилда Шаҳрисабз тумани прокуратурасида иш ўрганувчиликдан бошлаган Муродов туман прокуратурасида терговчи, вилоят прокуратурасининг жиноятларни тергов қилиш бўлими алоҳида муҳим ишлар бўйича терговчиси, Бош прокуратуранинг жиноятларни тергов қилиш бошқармаси алоҳида муҳим ишлар бўйича терговчиси, катта терговчиси, тумани прокурори, Бош прокуратура органларида терговни назорат қилиш бошқармаси бошлиғининг ўринбосари, президент девонининг етакчи ва бош инспектори, адлия вазири ўринбосари, президент ҳузуридаги судяларни танлаш ва лавозимга тавсия этиш бўйича Олий малака комиссиясининг раиси, президент давлат маслаҳатчиси бўлиб ишлаган.\n2019 йилнинг 20 июнь куни Отабек Муродов Бош прокурорликдан четлатилган, кейинчалик унга нисбатан жиноий иш очилгани, у ДХХнинг собиқ раиси Ихтиёр Абдуллаев ва унинг собиқ биринчи ўринбосари Жаҳонгир Эгамовга қарши очилган жиноят иши доирасида тергов қилинаётгани маълум бўлганди. Суд томонидан содир этган жиноятлари учун чин кўнгилдан пушаймон эканлиги ва жиноий қилмишларни фош қилишда фаол ёрдам бергани ҳамда жиноят оқибатида етказилган зарарни тўла қоплагани, оилавий аҳволи эътиборга олиниб, Отабек Муродов 5 йил муддатга уй қамоғига ҳукм қилинган.\nЭнг эҳтиёткор бош прокурор\n1962 йилда Тошкент шаҳрида туғилган, 1987 йилдан 2011 йилгача прокуратура тизимида турли лавозимларда ишлаган, кейинроқ Сенат раиси бўлган Ниғматилла Йўлдошев 2019 йилнинг 20 июнь куни Конституциянинг 93-моддаси 12-бандига мувофиқ Муродовнинг ўрнига Ўзбекистон Бош прокурори этиб тайинланган эди.\nПрезидент Шавкат Мирзиёев 2019 йил 20 июнь куни бўлиб ўтган Сенатнинг 20-ялпи мажлисидаги чиқишида «Бунақа кетишда бўлса, прокуратура тизимини мутлақо қисқартириб юбораман, кўпроқ ваколатни Адлия тизимига бераман», деб айтганди.\nНиғматилла Йўлдошев Бош прокуратурага келгач, тозалаш ишлари бошланган, хусусан, бир қатор бошқарма ва инспекция бошлиқлари, вилоят прокурорлари ишдан олиниб, уларнинг ўрнига янгилари тайинланган эди. Бироқ ушбу «тозалаш»лар кутилган самарани бермаганини тизимда ҳамон кузатилаётган коррупция ҳолатлари ҳам тасдиқлаб турибди (1, 2, 3, 4).\n2020 йили прокуратура органлари ходимлари куни муносабати билан ўтказилган тадбирда Ниғматилла Йўлдошев прокуратура органларини халқ прокуратурасига айлантириш, аввало, тизимда очиқлик ва шаффофликни тўла таъминлаш асосий вазифа этиб белгиланганини таъкидлаганди.\nБироқ, орадан ўн кун ўтиб, 18 январь куни Бош прокурор раҳбарлигида ўтказилган Коррупцияга қарши курашиш бўйича Республика Идоралараро комиссиясининг кенгайтирилган йиғилишига ҳам, 29 июнь куни Бош прокуратурада бўлиб ўтган Олий Мажлис Сенатининг Суд-ҳуқуқ масалалари ва коррупцияга қарши курашиш қўмитаси мажлисига ҳам мустақил ОАВ вакиллари таклиф этилмаганди. 2019 йилнинг 18 декабрь куни парламент сайлови билан ташкил этилган очиқ мулоқотдан сўнг Kun.uz мухбирининг интервью бериш ҳақидаги илтимосига жавобан ўзининг ўрнига ўринбосари Светлана Ортиқовадан интервью олишни тавсия қилганди. Нозик мавзулар ва қалтис саволлардан ҳам ўзини эҳтиётлайдиган бош прокурор қўл остидагиларга очиқ бўлишни тавсия этиш баробарида ўзи бунга амал қилмаслиги энг камида бундай даражадаги лавозим эгасига ярашадиган иш эмас, назаримизда.\nНиғматилла Йўлдошев Фото: Kun.uz\nЎзбекистон тарихидаги олтинчи бош прокурор энг эҳтиёткор бош прокурор дейиш мумкин. Тизим ходимлари Ниғматулла Йўлдошевни мустақил Ўзбекистон тарихидаги энг эҳтиёткор бош прокурор эканини айтишади. Ўта эҳтиёткорлигининг касрига Ниғматилла Йўлдошев ҳалигача президент ишончини, ҳурматини қозона олгани йўқ.\n2021 йил 21 декабрь куни бўлиб ўтган селектор йиғилишида Шавкат Мирзиёев бош прокурорга «қачон катта-катта ҳокимларни жиноий жавобгарликка тортишни бошласа, шундагина ҳурмат қила бошлаши»ни айтганди. Ниғматилла Йўлдошев давлат раҳбарининг ишончини қозона оладими ёки йўқ, буни вақт кўрсатади.\n17:59 / 17.12.2021\nПрокуратура органлари фаолиятига оид халқаро конференция бўлиб ўтди


Ўзбекистонда энг қиммат автомобиль рақами сотилди - Namanganliklar.uz\nЖамият Наманган Янгиликлар\n6 май куни 50 777 ZZZ рақам белгиси аукционда 669 600 000 сўмга сотилди.\nРақам авторақамлар онлайн аукционида жорий йилнинг 29 апрель куни савдога қўйилган. Унинг бошланғич нархи 135 миллион сўм бўлган.\nРақамни 669 600 000 сўмга Наманган вилоятида яшовчи фуқаро сотиб олган.\nЎзбекистон тарихида автомашина рақами учун тўланган рекорд сумма янгиланди. «50 777 ZZZ» давлат рақами Наманган вилоятида яшовчи фуқаро томонидан «Чиройли машина рақамлари» аукционида салкам 670 миллион сўмга сотилган.\nБошланғич баҳоси 135 миллион сўм дея баҳоланган автомобиль рақами кимошди савдоси давомида нархи 132 маротаба кўтарилиб, якунда 669 миллион 600 минг сўм эвазига сотилган. Бу Марказий банк томонидан 6 май учун белгиланган доллар курси (11 132,56 сўм) бўйича 60 минг доллардан ортиқни ташкил этади.\nМаълумот учун, Ўзбекистонда 2022 йил январь–март ойларида онлайн аукционлар орқали 86,7 миллиард сўмлик 40 мингдан зиёд «чиройли» авторақамлар сотилган.\nЭслатиб ўтамиз, ўтган йилнинг октябрь ойида Тошкентда электрон аукционда 01 О 001 OQ автомобиль рақами 498 миллион 150 минг сўмга сотилганди.\n7 657 Ko'rishlar\nМурод Назаров қамаб қўйилдими?\nХонанда Лола Йўлдошева Ўзбекистонга қайтишини маълум қилди


Тошкент вилоятини ривожлантиришга 1,5 триллион сўмдан ортиқ маблағ сарфланади - www.Voydod.net\nKnutMi RiordianMoms Karryptosem DeckardMt SanchoPa GiacomoTast YussufHemn CurtisWal Kurtnike LukjanLek\nВсего на сайте: 396\nkaroool, XaMMeC, KnutMi, barca8616\nUmidjon, meer14, Jaha__1995, EskiNishon, Zufar_Bek, AsadbeK, The_MaJnun, shox16, c5nokia, JoXa_111, Doniyor)), bayer_04, xeops, barca8616, NextMusic, Ada, Shoxijahon_Shox, Akbarjon89, UtkirMTM, XaMMeC, nusrat_0091, Жалил91, Urinboy9499, Mirdas777, awirbek, Nozim1997, Farruh_98, 98119988, john0415, JaVoHiRBeK_9798, artykov, [Полный список]\nТошкент вилоятини ривожлантиришга 1,5 триллион сўмдан ортиқ маблағ сарфланади\nТошкент вилоятида 2013-2015 йилларда йўл-транспорт, муҳандислик-коммуникация ва ижтимоийинфратузилмани ривожлантириш учун 1 триллион 560 миллиард сўмдан ортиқ маблағ ўзлаштирилиши кўзда тутилган. Тошкент вилояти ҳокимининг ўринбосари АнварАбдуқодировнинг ЎзА мухбирига берган маълумотларига қараганда, 2013-2015 йиллари амалга ошириладиганишларга республика ва маҳаллий бюджет, тижорат банклари, корхона ва ташкилотлар, тадбиркор ва ҳомийлар ҳамдааҳоли ҳисобидан 1 триллион 560 миллиард сўмдан кўпроқ маблағ сарфланиши кўзда тутилган. Тошкент–Бекобод автомобиль йўлининг Ўрта Чирчиқ туманидан ўтган 5,8километрлик қисмида – Бектемир кўчасида амалга оширилаётган бунёдкорлик ишлари бунга мисолдир. Бектемир кўчасида замонавий лойиҳалар асосида 162 уй-жой, саксонгаяқин савдо ва хизмат кўрсатиш объекти ҳамда бир неча спорт иншооти бунёд этилади. Кўчага туташ – «Қумовул»қишлоқ фуқаролар йиғини ҳудудида ташкил этилаётган истироҳат боғида замонавий аттракционлардан ташқари,теннис корти, кичик стадион ва сузиш ҳавзалари ўрин олади. Лойиҳачиларнинг айтишича, Тошкент–Бекобод автомобиль йўлининг эни 50 метр бўлади. Беш полосали,барча талаб ва стандартларга жавоб берадиган тарзда қайта қуриладиган мазкур йўлнинг икки четида оқова сувариғи, пиёдалар йўлаги, кўкаламлаштирилган жойлар ташкил этилади. Йўл ёқасида бир қанча савдо ва хизмат кўрсатиш мажмуалари, ишлаб чиқариш объектлари ишга туширилади.Жумладан, Жанубий Корея, Хитой билан ҳамкорликда тўқимачилик маҳсулотлари, аккумулятор приборларитайёрланадиган корхоналар фаолияти йўлга қўйилади. Бунинг натижасида олти юздан зиёд маҳаллий аҳоли доимийиш билан таъминланади. Бунёдкорлик ишларига муносиб ҳиссақўшиш ниятидаги 44 нафар тадбиркорга шу ернинг ўзида ер ажратиш бўйича қарор чиқарилган. Бугунги кундауларнинг 22 нафари қурилишни давом эттирмоқда. Қолган қисмининг лойиҳалари тасдиқлаш учун вилояткомиссиясига тақдим этилган. Бундай ишлар вилоятнинг бошқатуман ва шаҳарларида ҳам амалга оширилмоқда. Олмалиқ, Бекобод, Чирчиқ ва Янгийўл шаҳарларида ҳар бири 480хонадонли йигирмата кўп қаватли уй бунёд этиш бўйича тижорат банклари билан биргаликда лойиҳа-сметаҳужжатлари ишлаб чиқилмоқда. Жорий йилнинг ўтган давридавилоятда учта маҳалла фуқаролар йиғини биноси, иккита соғлиқни сақлаш, бешта болалар спорти иншооти ҳамдаучта мусиқа ва санъат мактаби янгидан қурилиб, фойдаланишга топширилди. 58 километр умумфойдаланувдаги, 51,5 километр хўжаликлараро автомобиль йўли капиталтаъмирланди. Йўловчи ташиш корхоналари томонидан йигирмадан зиёд янги автобус сотиб олинди, учта янгитранспорт йўналиши очилди.


05:00 / 09.03.2017 2592 pdf Ўқиш режими + -\nМинг афсуслар бўлсинким, ҳижрий еттинчи асрдан кейин барча исломий билимлар бошига тушган таназзул тасаввуфни ҳам четлаб ўтмади. Замон ўтиши билан тасаввуфнинг суврати бузилиб, Ислом таълимотларидан, шариат аҳкомларидан узоқлашаверди.\nБу ачинарли ҳолнинг асосий сабаби таълим-тарбиянинг заифлашиб, саводсизликнинг оммалашганида эди. Оқибатда баъзи танбаллар тасаввуфни даромад манбаъига айлантириб олдилар. Ўша пайтларда илм, тақво, амалнинг ўрнини сохта кароматлар эгаллади. Шайхлар руҳий тарбия устозлари эмас, ҳожатларни чиқариш, радди бало билан машғул бўладиган азайимхонларга айландилар.\nБунинг устига, саводсиз жоҳиллар тасаввуф ҳақида, унинг аҳли ҳақида турли бўлмағур гаплар билан дунёни тўлғазиб ташладилар. Бу гаплар ҳаводан олинмагани, асоссиз эмаслигини исботлаш учун кўзга кўринган аҳли тасаввуфнинг сўзларидан иқтибослар келтиришга ижозат бергайсиз.\n«Ҳозирги вақтда кўп одамларнинг ҳоли бундайдир. Улар илми рақоиқ ва ҳақоиқни ўз ишлари учун, авомнинг қалбини ром қилиш учун, золимларнинг молини олиш учун, мискинларни хор қилиш учун ва очиқ-ойдин ҳаромларга ҳамда зоҳир бидъатларга эришиш учун нарвон қилиб олганлар.\nҲаттоки, уларнинг баъзилари миллатдан чиққанлар. Баъзи жоҳиллар уларнинг бу даъвосини мерос ва мутахассислик сифатида қабул қилганлар».\nШайх Дирдийр ўзларининг «Шарҳул Харийда» номли китобларида қуйидагиларни ёзадилар:\n«Гоҳида улар ўзларини шайх қилиб оладилар. Унинг одамлари эса, унга шайхлигини ширк қилиб, фоний дунёнинг ахлатларини тўплаб юрадилар. Улар уни бир нарсага ярайди деб ўйлайдилар. Ана ўшалар каззоблардир. Агар биров садақа қилса ёки икром кўрсатса, ўшани одат ва ибрат қилиб олиш уларнинг жони-дилидир. Улар ўзларини одамларга арбоби ҳол қилиб кўрсатишга, Аллоҳ уларнинг гапини тасдиқлашини уқтиришга уринадилар.\nЙўқ! Бу аҳлуллоҳнинг йўли эмас! Улар бу замонда жуда ҳам кўпайдилар. Ҳар бир юртда ер юзини тўлдирдилар. Уларнинг шарридан Аллоҳнинг Ўзидан паноҳ тилаймиз».\n«Аҳмадия тарийқати шайхлари аёллардан аҳд оладилар. Шариат таълимотларига зид бўлишига қарамай, эри йўқ пайтида аёллар билан холий қоладилар.\nУлар овқатланиш, кийиниш, гапириш ва амал қилишда Аллоҳнинг чегарасига тажовуз қиладилар ва Аллоҳ таоло буни мен учун яратган, дейдилар».\n«Шайх Вуҳайш бизнинг маҳалламиздаги «Хони банотил хато» номли жойда турар эди. У ҳар бир чиқаётган одамга: «Тўхта, мен чиқишингдан олдин Аллоҳнинг олдида сенинг учун шафоат қилай», дер эди. Шундай деб у баъзи кишиларни икки-уч кун ҳам ушлаб турар эди. Менинг шафоатим қабул бўлгунча чиқиш мумкин эмас, дер эди».\nҲижрий ўн учинчи асрнинг иккинчи ярмига, мелодий йигирманчи асрнинг бошларига келиб Исломий илмларда ижобий ўзгаришлар пайдо бўла бошлади.\nАста-секин, дийнимизнинг иймон ва исломга оид кўпгина илмларини ҳозирги замон руҳида кишилар онгига сингдириш йўлида анчагина ишлар қилина бошлади.\nАммо, тасаввуф бобида иш аввалги ҳолида қолаверди. Бу соҳани ўрганиш ёки унга доир янги китоблар ёзиш йўлида ҳаракатлар бўлмади, бўлса ҳам, тор доирада ва қониқарсиз бўлди.\nБизнинг фикримизча, аҳли тасаввуфнинг ичида бу ишни қилишга қобилиятлилари йўқ эди. Борлари ҳам ўзининг шахсий риёзати билан ва муридлари тарбияси билан банд эди. Ёзишга қобилияти борлар эса, тасаввуфда яшамаган, яъни, унинг ичига кирмаган кишилар эди. Улар тасаввуф ҳақида – унинг соф ҳақийқатини баён қилиш борасида – бирор нарса ёза олишлари мушкул эди. Ғарблик шарқшуносларнинг ёзганлари эса, сувни яна ҳам лойқалатишдан бошқага ярамас эди.\nОхир-оқибат, Мисрнинг кўзга кўринган олимларидан шайх Аҳмад Мустафо Мароғий, ат-Тафтазоний, Абу Хашаб ва бошқалар тасаввуф тарийқатлари йўлдан тойиб кетганини эътиборга олиб, уларни ислоҳ қилиш ёки бирйўла бекор қилиш талаби билан чиқдилар.\nБу борада Ал-Азҳар дорулфунунининг журналида 1958 йил 29 январда чоп этилган қўйидаги матнга эътиборингизни тортамиз:\n«Ички ишлар вазирлиги турли йиғилишларда бўладиган доира ва дўмбира ҳамда най чалиши каби бидъату хурофот ва аҳмоқликларни манъ қилди. Шунингдек, мавлудларда ва тарийқат аҳлларининг кўча юришларида, зикр ҳалқаларида аёлларнинг қатнашишини ҳам манъ қилди. Бунга жисмни калтаклаш, ҳашаротларни ейиш ва ғалати кийимларни кийиш ҳам киради».\nБу каби мажбурий чоралар Мисрдан бошқа юртларда ҳам кўрилган бўлиши керак. Эҳтимол, ислоҳот ишлари ҳам олиб борилгандир. Шу тарийқа, аста-секин тасаввуф бобида ҳам ижобий ўзгаришлар пайдо бўла бошлади. Кўплаб мақолалар, китоблар ёзилди. Турли тарийқатлар ўз ишларини янгидан йўлга қўйдилар.\nМасалан, Мисрда кенг тарқалган тарийқат бўлмиш «Ашийраи Муҳаммадия»нинг шайхи Муҳаммад Закий Иброҳим «Абжадиятут-тасаввуфил исламий» номли китобида қуйидагиларни эслайди:\n«Тасаввуфни ислоҳ қилиш борасида ўзим йўлиққан қийинчиликлардан бир тарихий ҳодисани айтиб ўтмоқчиман. Эллигинчи йилларда тасаввуфни ислоҳ қилиш ва олға силжитиш йўлида кўп уринганимдан кейин ҳукумат менинг таклифларимни қабул қилди. Қоҳира волийи раҳбарлигида тасаввуф ислоҳи бўйича қўмита тузди. Таклиф муаллифи ва сўфийлик бўйича мутахассис сифатида қўмитанинг котиби бўлдим. Сўнгра худди шу мақсадда вақф вазири раҳбарлигида бошқа бир қўмита тузилди. Унга ҳам мен котиб бўлдим.\nШу сабабдан, тасаввуф тарийқатлари умумий жамияти имом Ҳусайн масжидида олтмишдан ортиқ шайхнинг иштирокида мажлис ўтказиб, бир овоздан мени тасаввуф тарийқатларидан чиқариб ташлашга қарор қилдилар. Аммо, Аллоҳнинг фазли ила ҳукумат бу ислоҳни менинг ёзган ҳисоботларим асосида давом эттирди. Менга эса, нуфузимни қайтариб берди».\nТасаввуф ислоҳоти бошқа юртларда ҳам давом этди. Тасаввуф тарийқатларининг доимий нашрлари йўлга қўйилди, турли нашриёт ва бошқа муассасалар ишга тушди, халқаро учрашувлар ва илмий анжуманлар ўтказилди ва ўтказилмоқда.\nАввалроқ Саъийд Ҳавво раҳматуллоҳи алайҳи бир неча китоблари ила бу ишга ўз ҳиссаларини қўшган эдилар. Масалан, «Тарбиятунар-руҳия» ва «Ал-мустахлис фий тазкиятил анфус» китобларидан кўп фойдалар олган эдик.\nКувайт давлатидаги илмий анжуманларнинг бирида кўзга кўринган аллома, бугунги куннинг энг машҳур олими бўлмиш шайх Юсуф Қаразовий ҳазратлари билан гаплаша туриб ярми ҳазил, ярми чин қилиб: «Шайх, телекўрсатувларингиз кўпайиб кетди. Китоб ёзиш эсдан чиқиб қолмаяптими?» дедим. «Йўқ! Бу асло мумкин эмас! Китоб – муҳим нарса. Ҳозир тасаввуф ҳақида китоблар ёзишни бошладим. Бир нечтаси нашр ҳам этилди», дедилар шайх.\nУ киши бу билан ўзларининг «Аллоҳга йўлланишда Қуръон ва суннат асосида сулук фиқҳини осонлаштириш» силсиласига оид китобларига ишора қилаётган эдилар. Ушбу силсилага оид «Ният ва ихлос» ҳамда «Таваккул» китобларини ўқиб баҳраманд бўлдик.\nСуриялик машҳур олим Муҳаммад Саъийд Рамазон Бутий ҳазратлари ҳам тасаввуф йўлида кўп ишларни қилганлар. Яқинда у киши Ибн Атоуллоҳ Сакандарийнинг «Ал-ҳикам ал-Атоийя» деб номланган китобларига икки жилдлик шарҳ ва таҳлил ёзиб чиқардилар.\nБизнинг диёримизда ҳам тасаввуф ва унинг аҳли худди аввалда айтиб ўтилган ҳолатни бошидан кечирди. Вақти келганда бу диёрлардан улуғ мутасаввифлар ва буюк тарийқат асосчилари чиқдилар. Улар ҳақида кўп эшитганмиз. Шу боис, бу ерда такрорлаб ўтирмаганимиз маъқул.\nШуниси ҳам борки, айни пайтда бизда тасаввуфни тутиб қолганларнинг кўплари илмга муҳтож эканликлари ҳеч кимга сир эмас. Сиртдан қараганда, тасаввуфда анча жонланиш бор, аммо буни ҳақийқий тасаввуф, Қуръон ва суннатга илмий равишда суянган тасаввуф дейиш қийин.\nОчиғини айтадиган бўлсак, юртимизда рус истилосигача ҳам тўғри йўлдаги ва тўлақонли тасаввуф қолмаган эди. Чор Русияси ўрнига келган атеистик тузум барча дийнларга бўлгани каби Ислом дийнига нисбатан ҳам алоҳида қаттиқ қатағон олиб борган.\nЎша тузум вақтида чет элларга ташвиқот қилиш мақсадида Исломнинг баъзи нарсаларига рухсат берилганди. Аммо «фанатизм» номи асосида тасаввуфнинг ҳар қандай кўринишига қарши алоҳида қаттиқ қаршилик мавжуд эди. Бу ишда, айниқса, давлат билан ҳамкор бўлган дийний идоралар ашаддий эдилар.\nОқибатда тасаввуф оғир ҳолга тушди. Ундаги баъзи бир таълимотлардан бошқалар тамоман бехабар қолдилар. Бошқа дийний соҳаларда чет эллар билан олиб борилган чегараланган алоқалардан бироз бўлса ҳам маънавий фойда олинар эди. Аммо тасаввуф учун бу жабҳадан ҳеч қандай наф келмас эди.\nМустақилликка эришиб, дийний ишлар йўлга қўйила бошланган вақтда тасаввуф ҳам бошини кўтаришга уринди. Аммо бу уриниш тўғри ҳолда бўлмаганини ҳозир кўпчилик тушуниб қолди. Бизда тасаввуф тўлақонли бўлмаганини одамлар аста-секин англаб бормоқдалар.\nЭнг ачинарлиси, шаръий илмлардан хабардор кишиларимиз ичида ҳам тасаввуфни тузукроқ тушунадиганлари кам. Баъзи бирлари эса, бошқаларга ёмон ўрнак бўлиб, шариат илмини билмайдиган шайхларга мурид бўлиб олганлар. Улардан: «Бу нима савдо?» деб сўралса, «Йўқдан кўра юпанчиқ», дейдилар.\n«Йўқдан кўра юпанчиқ» деб юрилаверадими ёки тўлақонли ва ҳақийқий тасаввуф эгалари бўлишга ҳаракат қиламизми?!\n«Йўқдан кўра юпанчиқ» тасаввуфга эргашиб, кир чопону қийшиқ салла кийиб, соқолини суннатга хилоф равишда ўстириб олиб, ўзининг ижодий фаолиятини мосуво қилган зиёлини ўша ҳолида тарк қиламизми ёки унга ҳақийқий тасаввуфни ўргатиб, кийим-боши ва сифатию сийратини ҳақийқий суннатга мувофиқ қилиб, унинг зиёсидан дийну диёнатимизга ҳамда элу юртимизга кўпроқ фойда келишини йўлга қўямизми?!\n«Йўқдан кўра юпанчиқ» деб тасаввуфга эргашиб, жўжабирдай оиласини ташлаб, эшон буванинг иштирокларидаги йиғинларда қорнини қаппайтириб, назар топиш умидида юрган полвонни шу ҳолида ташлаб қўямизми ёки унга дийний саводини чиқаришида, эшон бувадан руҳий тарбия устози сифатида фойда олишида ва ўзига ҳамда оиласию қариндош-уруғи, эл-юртига фойда келтирадиган мусулмонга айланишида ёрдам берамизми?!\n«Йўқдан кўра юпанчиқ» деб тасаввуфга эргашиб, талаби илмни тарк қилиб, бошқалардан фарқли кийим кийиб, «Тарийқат ҳақийқатдир, биз ҳақийқатдамиз, сиз нимадасиз? Абу Ҳанийфа ҳам шайхга қўл берган, охирги икки йили бўлмаганда Нўъмон ҳалок бўлар эди» деб юрган шоввозларни шу ҳолларида, «менга нима» деб ташлаб қўямизми?! Ёки унга Исломда талаби илм фарзлигини, кийим суннатга мувофиқ бўлиши кераклигини, аввал шариатни ўрганиб, кейин тарийқатга юзланиш лозимлигини ва Абу Ҳанийфа раҳматуллоҳи алайҳининг тақвоси ниҳоятда улуғ фақиҳ бўлганларини, у кишининг нафақат фақиҳликлари, балки тақволари ҳам ҳар қандай мутасаввиф учун ибрат бўла оладиган даражада зоҳир бўлганини ўргатамизми?!\n«Йўқдан кўра юпанчиқ» деб тасаввуфга эргашиб, «Азизларимиз айтмаган нарсани фарз бўлса ҳам, вожиб бўлса ҳам қилмаймиз. Ҳар нарсани бизга азизларимиз айтган бўлсагина қиламиз», деб жар солаётганларни шу ҳолларида ташлаб қўяверамизми?!\nЁки уларга азизларимиз ҳаммамизга азиз эканликларини, аммо дийнимиз, шариатимиз ҳаммадан азиз эканлигини, азизларимиз ҳам Қуръони Карим ва суннати мутоҳҳарани азиз тутганларини тушунтирамизми?!\n«Йўқдан кўра юпанчиқ» деб тасаввуфга эргашиб, ўзини бошқалардан устин ҳис қилганлардан биттаси вилоят бош хатибига «Биродар бўлайлик» деган таклифни қилибди. Бош хатиб эса: «Биз сиз билан биродармиз, неча йилдан бери биргамиз, менинг имомчилигимда намоз ўқияпсиз, оилавий борди-келдимиз ҳам бор, яна қандоқ биродар бўламиз», дебди. Ҳалиги одам «биродар бўлайлик»ни такрорлайверибди. Бош хатиб гапнинг очиғини сўраса, «Сиз ҳам бизнинг шайхга қўл берсангиз, биродар бўлган бўламиз», деган жавобни эшитибди.\nШунда бош хатиб: «Ғуслда нечта фарз борлигини айтиб берсангиз, айтганингизни қиламан», дебди. «Йўқдан кўра юпанчиқ» деб тасаввуфга эргашиб юрган биродар ғуслдаги фарзларни билмас экан. Бош хатиб: «Мен ғуслда нечта фарз борлигини билмайдиган одам билан биродар бўлмайман», дебди.\nМазкур «биродар» ғуслдаги фарзларни билмай биродар бўлиб юраверсинми ёки унга ғуслдаги фарзларни ва лоақал фарзи айнларни ўргатиб қўйиб, кейин биродар бўлайликми?!\nЭшон бувалардан бирининг ҳовлисида ўтирган мухлис киши тоҳаратхонада муридлар ўртасида жанжал кучайганидан хавотирланиб борса, тоҳаратда оёғини эшон буванинг уйига қаратиб ювган муридга дашном беришаётган экан.\nБир масжиднинг қавмларидан баъзилари эшон бувалардан бирининг зиёфатга кираётиб, қўлини ювганида чилопчинга тушган сувни муридлари тақсимлаб олганини кўриб, ўзларига ҳам олибдилар ва «табаррук сув»дан шишачага солиб имомларига ҳам олиб келибдилар.\n«Йўқдан кўра юпанчиқ» деб тасаввуфга эргашган муридлар эшон буваларнинг «эҳтиромларини жойига қўйиб», шунга ўхшаш ажойиботлар кашф қилиб юраверсинми?!\nЁки уларга эшон буваларни руҳий тарбия устозлари сифатида ҳақийқий ҳурматлаш қандоқ бўлишини; аслида, қиблага юзланиб тоҳарат қилиш афзал эканини, оёқни ювиш ҳам тоҳаратнинг рукни бўлгани учун, эшон буванинг уйига қаратибгина эмас, қиблага қаратиб ҳам оёқни ювиш жоиз эканини, биров қўлини ювгандан қолган сув табаррук эмас, оби мустаъмал бўлишини ўргатамизми?! (Аслида, бинонинг ичида бўлса, бошқа бир иложи бўлмаса, эшон буванинг уйига қараб эмас, балки қиблага қараб ҳам оёқ ювиш тугул, тоҳарат ушатишга-да рухсат бор. )\nБундай кўнгилсиз мисолларни кўплаб келтириш мумкин. Минг афсуски, буларнинг сони кун сайин ўсса ўсяптики, камайиши ёки тузалишининг дараги йўқ.\nИккинчи тарафда Туркиядан кириб келган тасаввуф мавжуд. Одамлар ўртасида эса «Тасаввуф ўзи нима?» деган савол мавжуд. Тасаввуф ҳақидаги баъзи бир нашр қилинган нарсалар мутасаввиф бўлмаган кишиларнинг тарихга оид ёки баъзи мулоҳазаларидан иборат битиклардир. Яна, аввал айтиб ўтилганидек, таржима ҳам бор.\nМен ўзимни тасаввуф доирасидаги шахс деб биламан. Аҳли тасаввуфни жуда ҳурмат қиламан. Замонамизда кўзга кўринган тарийқат шайхларидан кўпгина дўстларим ҳам бор. Тасаввуфга рағбат қилганларни яхши кўраман.\nШу билан бирга, тасаввуф ва унинг аҳли ҳақида бирор фикр айтишдан олдин вазиятни одатдагидан ҳам чуқурроқ таҳлил қилиш заруриятини англаб етганман. Чунки, қалбга боғлиқ ишда зинҳор шошилиб бўлмайди.\nБошқа мусулмон юртлар қатори бизнинг юртимизда ҳам аҳли солиҳ, аҳли тақво, аҳли сулук ва аҳли зикр кишилар бор. Худди мана шу тушунча мени узоқ вақт тасаввуф ҳақида бирор қаттиқ гап айтмай юришга мажбур қилди.\nТасаввуф аҳли билан бўлган кўпгина суҳбатлардан кейин, юртимизда муридларга берилаётган вазифалар ҳам ноқис эканлиги аён бўлди. Биздаги тасаввуф, асосан, қўл бериш ва ноқис вазифадан бошқа ҳеч нарса эмаслиги ошкор бўлди. Ҳеч бўлмаса, тасаввуфга оид китобларни мутолаа қилиш ҳам йўқ экан. Яна бошқа нуқсонлар ҳам кўп.\nАллоҳ таолодан қўрқиш омили, юқорида зикр қилинган омиллар, соф тасаввуфга бўлган муҳаббатимиз ва халқимизнинг дийнимизга янада яқинлашишига бўлган иштиёқ ушбу сатрларни қоралашга ундади.\nСоф тасаввуфга асосланган амалларимизнинг, ибодатларимизнинг Ўзинг хоҳлагандай холис бўлишини, ҳар қандай бидъат-хурофотдан, яширину ошкора ширкдан буткул холий бўлишини насийб айла!\n05:00 / 02.02.2015 2772\n05:00 / 09.03.2017 2541\n26818 09:00 / 04 февраль\n4676 16:49 / 18.11.2017\nАллоҳ азза ва жалла бу дунё ҳаётини яратиб, уни бизга берди ва зиммамизга юклаган вазифаларни ўргатгани каби бизларга унинг мазмунмоҳиятини ҳам ўргатди. Бу давоми...\n3626 10:25 / 31.12.2017\n3891 05:00 / 13.03.2017